Raya suram bagi keluarga Rohingya di kampung setinggan

Laluan bersimpang-siur menyambungkan rumah-rumah di kawasan berbukit di Kampung Indah Permai, Ampang Jaya, Selangor.Di salah sebuah lorong, jalan berturap menemui penghujungnya dan bertukar kepada laluan kecil berpagarkan semak-samun.Hanya motorsikal yang boleh keluar masuk jalan kecil yang menuju ke bawah bukit itu.Selang beberapa meter, ada tangga curam menuju ke kawasan yang lebih rendah.Di situ, beberapa rumah setinggan kelihatan.Setinggan itu dihuni beberapa keluarga pelarian Rohingya.Salah satunya ialah keluarga Hamidah Sayed Rahman.Rumah wanita itu paling hampir dengan tangga curam menuju jalan besar.Di sebelah rumah itu terdapat longkang yang mengalir.Beberapa ekor ayam yang dibelanya melintas di hadapan rumah.Bumbung rumah itu dipenuhi daun-daun mati yang gugur daripada pokok berhampiran.Hamidah dan lima anaknya sudah dua tahun menghuni rumah setinggan itu.Sejak kematian suaminya tiga tahun lalu, dia mengambil keputusan untuk berpindah.“Sebelum itu saya tinggal di Kuantan. Suami bekerja sebagai tukang kimpal. Tetapi selepas kematiannya, saya tiada punca pendapatan.“Saya diberitahu di sini (Lembah Klang) boleh dapat bantuan,” katanya kepada MalaysiaNow.Dia boleh berbicara dalam bahasa Melayu walaupun pekat dengan pelat lidah Rohingya.Seperti mana setinggan-setinggan lain, kawasan itu tidaklah kondusif untuk sebuah kehidupan yang bermaruah.Sampah sarap menyakitkan mata sesiapa yang berkunjung manakala bau busuk dari longkang itu sentiasa menusuk hidung.Rumah Hamidah disewa dengan seorang tuan rumah kaum India dengan harga RM400.Berlantaikan simen dan berdindingkan kayu-kayan, enam beranak itu berkongsi dua buah bilik.Satu bilik digunakan anak sulungnya, manakala satu lagi diguna untuk solat.“Saya dan anak-anak lain tidur di ruang tamu.”Ruang tamu tidak banyak perabot.Terdapat meja yang digunakan untuk makan dan belajar, selain kerusi untuk berehat.Sebuah mesin jahit terletak di penghujung ruang tamu menghadap tingkap.“Sebelum suami meninggal, dialah yang menjaga keperluan kami.“Kalau musim raya, dia beli barang di pasar, baju dan sebagainya.“Sekarang sudah berapa tahun kami tidak merasai suasana raya,” katanya.Berbekalkan kain yang disumbangkan kenalannya, Hamidah yang berusia 44 tahun itu menjahit sendiri baju Melayu untuk anak-anak lelakinya dan pakaian untuk anak perempuan.“Saya hendak makan pun tiada duit, apatah lagi hendak sambut raya,” katanya.Ibarat kais pagi makan pagi, kais petang makan petang, Hamidah hanya menerima pendapatan jika menerima panggilan dari tuan rumah di kejiranan terdekat untuk membuat kerja-kerja rumah seperti membasuh atau mencuci rumah.Bergantung kepada saiz rumah, dia boleh mendapat antara RM30 hingga RM40 untuk sebuah rumah.Dengan wangnya itu, dia gunakan untuk membayar sewa rumah dan makan minum anak-anaknya.“Anak-anak kecil saya bersekolah di Sekolah Darul Eslah. Cikgu sekolah itu akan mengambil dan menghantar anak-anak saya kerana saya tiada kenderaan,” katanya.Ruangan dapurnya kadang tidak berasap.Keluarganya hanya memenuhkan perut dengan chapati kerana ia murah dan mudah dibuat.Anak sulungnya yang berusia 16 tahun itu tidak bersekolah, dan hanya menjaga adik-adiknya yang lain.Di sebalik kemewahan rumah teres dua hingga tiga tingkat yang “mengepung” setinggan itu, dan di sebalik kemeriahan Aidilfitri yang diraikan rakyat Malaysia dengan bersemangat, Hamidah tidak pernah bercuti dari memikirkan nasibnya dan anak-anak.Tiada lemang, rendang, atau pelita raya buat wanita tersebut.


Thailand sasar 50% penduduk di 77 daerah terima vaksinasi Covid-19

Thailand merancang sekurang-kurangnya 50% populasi di Bangkok dan 76 wilayah menerima suntikan vaksin Covid-19 menjelang bulan depan sebagai persediaan untuk membuka kembali pintu sempadan negara kepada pelancong.Timbalan jurucakap kementerian luar Natapanu Nopakun berkata warga emas, individu yang menghidap tujuh jenis penyakit, wanita hamil dan rakyat Thailand berumur antara 12 hingga 18 tahun akan diberi vaksin.“Pentadbiran Metropolitan Bangkok (BMA) akan menyuntik pelajar berusia 12 hingga 18 tahun dan mereka yang mempunyai masalah kesihatan. Kumpulan ini akan menerima dos pertama vaksin Pfizer-BioNTech di Universiti Navamindradhiraj di daerah Dusit, mulai 21 September,” katanya pada taklimat harian Covid-19 hari ini.Terkini, Thailand telah memberikan 40.27 juta dos vaksin Covid-19 termasuk 27.30 juta dos pertama.Dalam usaha untuk menghidupkan kembali industri pelancongan yang terjejas akibat pandemik, Thailand merancang membuka kembali Bangkok dan empat wilayah lain iaitu Chonburi, Phetchaburi, Prachuap Khiri Khan dan Chiang Mai kepada pengunjung yang lengkap vaksin mulai bulan depan, meskipun jumlah kes baru Covid-19 masih di atas paras 10,000.Sementara itu, jurucakap Pusat Pentadbiran Situasi Covid-19 (CCSA) Dr Taweesin Visanuyothin berkata Thailand mencatatkan 13,637 kematian dari 1 April hingga 9 September termasuk 13,067 atau 95.82% mangsa meninggal dunia di hospital dan 361 kes atau 2.65% di luar hospital sementara yang lain 209 kes atau 1.53 tanpa maklumat.“Seorang warga emas berusia 109 tahun dilaporkan sebagai korban jangkitan Covid-19 tertua dan kematian termuda bayi berusia 12 hari,” katanya.Dalam tempoh 24 jam, Thailand mencatatkan 12,583 kes baru dan 132 kematian, menjadikan jumlah jangkitan sebanyak 1,394,756 dan 14,485 kematian.


Masalah capaian internet dijangka selesai menjelang Jun, kata Fahmi

Masalah capaian Internet dalam Malaysia terutama di kawasan luar bandar akan diselesaikan menjelang Jun ini, kata Menteri Komunikasi dan Digital Fahmi Fadzil.
Beliau berkata Kementerian Komunikasi dan Digital melalui Suruhanjaya Komunikasi dan Multimedia (MCMC) akan berbincang dengan syarikat telekomunikasi bagi mengenal pasti serta mencari penyelesaian sewajarnya.
Katanya masalah itu mampu diselesaikan hampir sepenuhnya jika semua syarikat telekomunikasi dapat bekerjasama seperti berkongsi menara telekomunikasi.
"Apa yang saya tegaskan kepada pihak MCMC ialah kalau boleh menjelang Jun ini, masalah perkongsian rangkaian dan mutu kualiti (capaian Internet) akan diselesaikan.
"Melalui perbincangan saya bersama syarikat telekomunikasi sebelum ini, mereka menyatakan kesediaan untuk bekerjasama, mungkin perlukan sedikit masa antara mereka," katanya semasa program Townhall Rakyat bersama Fahmi Fadzil anjuran Sinar Harian semalam malam ini.
Bagaimanapun, Fahmi berkata capaian Internet tidak hanya boleh diukur dengan jumlah menara telekomunikasi di sesuatu tempat sebaliknya perlu dilihat berdasarkan keadaan dan geografi kawasan itu terutama yang melibatkan tiga peratus kawasan berpenduduk yang belum memiliki liputan.
"Oleh itu, kita akan ikhtiarkan akses jalur lebar tanpa wayar yang akan menggunakan teknologi seperti satelit, mungkin kita akan teliti TV Wide Space dan beberapa teknologi lain yang akan membantu menyediakan akses," katanya.
Beliau juga berkata KKD sedang meneliti keperluan untuk meminda Akta Komunikasi dan Multimedia 1998 supaya seiring dengan perkembangan digital semasa.


Kerajaan negeri tergantung, tiada parti peroleh majoriti mudah di Pahang

Keputusan Pilihan Raya Umum ke-15 (PRU15) bagi Dewan Undangan Negeri (DUN) Pahang menyaksikan buat julung kali dalam sejarah, kerajaan negeri tergantung selepas tiada parti memperoleh majoriti mudah bagi membentuk kerajaan negeri yang baharu.
Berdasarkan keputusan Suruhanjaya Pilihan Raya (SPR),  Perikatan Nasional (PN) menang 17 kerusi, Barisan Nasional (16) dan lapan kerusi oleh Pakatan Harapan (PH).
Bagaimanapun, proses pengundian bagi kerusi DUN Tioman ditangguhkan kepada 7 Disember ini ekoran kematian calon PN, Md Yunus Ramli, 61, pada jam 3.30 pagi semalam.
Pahang mempunyai 42 kerusi DUN dan mana-mana parti perlu menang 22 kerusi untuk memperoleh majoriti mudah bagi membentuk kerajaan negeri.
PN memenangi kerusi DUN Cheka, Tanjung Lumpur, Luit, Chenor, Bukit Ibam, Kuala Sentul, Tahan, Damak, Pulau Tawar, Jengka, Beserah, Pulau Manis,  Lanchang, Kuala Semantan, Panching, Lepar dan Sungai Lembing.
BN pula menang di Inderapura, Benta, Jenderak, Padang Tengku, Batu Talam, Kemayan, Jelai, Guai, Kerdau, Dong, Muadzam Shah, Peramu Jaya, Chini. Pelangai dan Bebar selain turut merampas DUN Sabai daripada PH.
PH menerusi DAP pula memenangi DUN Tanah Rata, Tras, Triang, Mentakab, Bilut dan Ketari manakala PKR menang di Semambu dan Teruntum.
Menteri Besar Wan Rosdy Wan Ismail mempertahankan DUN Jelai buat kali kelima selepas menang dengan majoriti 6,983 undi, menewaskan calon PN, Dr Abdul Rasid Mohamed (3,109 undi) manakala calon PH, Ismail Mohd Hussin pula hilang deposit apabila hanya memperoleh 1,464 undi.
Di DUN Cheka, Timbalan Presiden PAS Tuan Ibrahim Tuan Man, yang mewakili PN, menang dengan majoriti 1,223 undi dalam saingan empat penjuru, menewaskan calon BN, Ho Fong Mee (4,411 undi), Rasid Muhamad (PH-2,255 undi) dan calon Pejang, Aishaton Abu Bakar  dengan 81 undi.
Seorang lagi calon tumpuan iaitu anak sulung kepada bekas perdana menteri Najib Razak, Mohamad Nizar, yang bertanding kali pertama pada PRU15 di DUN Peramu Jaya, memperolehi 19,337 undi menewaskan calon PN, Abu Talib Muhammad (11,514 undi), calon PH, Tugimon Abdul Hamid (2,511 undi) dan calon Bebas, Tengku Zainul Hisham Tengku Hussin (193 undi).
PRU15 juga menyaksikan semua 13 calon Pejuang yang bertanding di DUN Pahang hilang deposit dan nasib sama juga menimpa 15 calon PH, lima calon Bebas serta calon tunggal Parti Rakyat Malaysia (PRM).
Bagi kerusi Parlimen, PN membuat kejutan apabila berjaya merampas empat kerusi daripada BN, iaitu Kuala Krau, Maran, Jerantut dan Rompin selain turut menang di Kuantan, Indera Mahkota dan Temerloh.
BN hanya menang di lima kerusi iaitu Bera yang dimenangi Ismail Sabri Yaakob, Lipis, Paya Besar, Cameron Highlands dan Pekan manakala PH mengekalkan kerusi mereka di Raub dan Bentong.
Pengerusi PN Pahang, Saifuddin Abdullah turut  mempertahankan kerusi Parlimen Indera Mahkota manakala bekas Presiden MCA, Tan Sri Liow Tiong Lai yang membuat kemunculan semula di Parlimen Bentong tewas kepada personaliti DAP, Young Syefura Othman atau Rara.


Kes baru Covid-19 catat 2,881 hari ini

Malaysia mencatat 2,881 kes baru hari ini menjadikan kes keseluruhan Covid-19 meningkat sebanyak 411,594 kes.Selangor mencatat angka tertinggi kes harian sebanyak 759 disusuli Sarawak (445), Kelantan (442) , dan Johor (310).Hanya Labuan (3) dan Putrajaya (3) sahaja yang mencatatkan kes satu digit hari ini.Sementara Perlis tidak mencatatkan sebarang kes.Negara juga mencatat sebanyak 2,462 kes sembuh menjadikan jumlah keseluruhan kes sembuh meningkat kepada 380,442.Kes aktif dengan kebolehjangkitan pula kini berjumlah 29,631.Dalam pada itu, 337 pesakit ditempatkan di Unit Rawatan Rapi termasuk 176 orang memerlukan bantuan alat pernafasan.Malaysia turut mencatat 15 lagi korban akibat Covid-19, menjadikan jumlah mangsa yang maut meningkat kepada 1,521.


Majlis hari jadi cetus kluster baru Covid-19 di Sabah

Majlis hari jadi yang diadakan dalam tempoh perintah kawalan pergerakan (PKP) 3.0 baru-baru ini dikenal pasti menjadi punca yang mencetuskan kluster baru Covid-19 di Sabah dengan 19 kes positif dilaporkan setakat ini.Menteri Kerajaan Tempatan dan Perumahan Negeri Masidi Manjun berkata Kluster Serudung Baru di Tawau itu adalah kluster baru di Mukim Balung yang berkait rapat dengan majlis hari jadi diadakan di rumah kes indeks, seorang lelaki warga emas berumur 60 tahun, dan dihadiri ahli keluarga pada 12 Jun lepas.Jurucakap kerajaan negeri berkaitan Covid-19 itu berkata lelaki terbabit disahkan positif wabak berkenaan pada 16 Jun di Klinik Kesihatan Apas Balung setelah bergejala sejak 13 Jun.”Susulan kes itu, saringan kontak pada 20 Jun mendapati sembilan individu dalam kalangan jemputan majlis terbabit dikesan positif. Setakat hari ini, sembilan lagi kes positif direkodkan menjadikan jumlah kumulatif bagi kluster sebanyak 19 kes,” katanya dalam kenyataan malam tadi.Sementara itu, Masidi berkata seorang penyelia lelaki berumur 35 tahun telah mencetuskan kluster baharu melibatkan jangkitan dalam kalangan kakitangan pelantar minyak di Platform FPSO KIKEH tempatnya bekerja.Masidi berkata kes indeks bagi Kluster Samedra di Kota Kinabalu itu mula bergejala sejak 12 Jun sebelum disahkan positif hasil saringan pekerjaan pada tarikh sama di sebuah klinik swasta.”Turut dikesan positif ialah 24 kontak dalam kalangan rakan sekerja kes indeks, menjadikan jumlah kumulatif kes positif bagi kluster ini sebanyak 25 kes. Aktiviti saringan dan kawalan masih giat dijalankan,” katanya.Secara keseluruhannya, Masidi berkata 166 kes baru direkodkan di Sabah hari ini menjadikan jumlah kumulatif Covid-19 di negeri itu 67,707 kes, dengan dua kematian dilaporkan di Tawau.Beliau berkata 265 pesakit sembuh dan dibenarkan keluar hospital, menjadikan jumlah kumulatif kini 65,238 orang, manakala 1,586 pesakit masih menerima rawatan iaitu 468 orang di hospital; Pusat Kuarantin dan Rawatan Berisiko Rendah Awam (1,116 orang), serta Pusat Tahanan Sementara atau penjara (dua orang).


Putrajaya rahsiakan jumlah kuota tambahan haji

Selepas terus didesak, Putrajaya bertindak merahsiakan kuota tambahan jemaah haji selepas kemuka rayuan kedua meminta kuota 10,000 daripada kerajaan Arab Saudi.
Ini berlaku ketika Malaysia sebelum ini berjaya mendapatkan kembali kuota asal jemaah haji berjumlah 31,600 dengan tambahan pertama sebanyak 350 jemaah.
Menteri di Jabatan Perdana Menteri (Hal Ehwal Agama) Mohd Na'im Mokhtar berkata, kerajaan Malaysia sudah pun menerima keputusan rayuan tersebut.
"Kuota tambahan ada tetapi tidak dimaklumkan kerana menghormati hasrat kerajaan Arab Saudi," katanya kepada MalaysiaNow.
Rayuan kuota tambahan haji itu sepatutnya diketahui pada bulan Mei.
Kuota jemaah haji setiap negara adalah pada kadar 0.1% daripada jumlah penduduk negara berkenaan, seperti yang ditetapkan oleh Arab Saudi.
Malaysia memohon tambahan kuota itu ekoran pertambahan populasi penduduk negara ini yang kini mempunyai 31.95 juta penduduk.
Pada Mac, lawatan Perdana Menteri Anwar Ibrahim ke Arab Saudi dikritik hebat apabila beliau gagal bertemu dengan pemimpin-pemimpin utama kerajaan tersebut.
Sejak sekian lamanya, isu kuota haji menjadi antara topik penting yang sering dibangkitkan dalam pertemuan antara pemimpin Malaysia dan Arab Saudi.
Sebelum ini, berita lawatan rasmi tiga hari Anwar ke Arab Saudi berakhir tanpa sebarang pertemuan dengan Raja Arab Saudi Raja Salman bin Abdulaziz, Putera Mahkota Mohammed bin Salman.
Tidak lama kemudian diikuti dengan komen bertubi-tubi daripada pemimpin pembangkang, dengan media sosial dibanjiri sindiran mengenai lawatan itu.
Laporan Bernama berkata pertemuan itu tidak dapat berlangsung kerana putera mahkota itu mempunyai perubahan rancangan menjelang bulan Ramadan.
Terdahulu, Arab Saudi memberikan tambahan 10,000 kuota selepas wabak Covid-19 hasil pertemuan bekas perdana menteri Muhyiddin Yassin dan Mohammed yang juga perdana menteri Arab Saudi.


Sasarkan Tajuddin, PH mahu peguam negara ‘berat sebelah’ dipecat

Pakatan Harapan (PH) hari ini sekali lagi menggesa pemecatan Peguam Negara Idrus Harun kerana dilihat tidak lagi mampu menjalankan tugas rasminya secara profesional dan berkecuali dalam menegakkan undang-undang.Dalam sebuah kenyataan, PH mempersoalkan mengapa Idrus tidak mengambil tindakan untuk mendakwa pemimpin Umno Tajuddin Abdul Rahman yang baru-baru ini tidak mematuhi arahan kepimpinan utama partinya.“Kita diingatkan bahawa terdapat kes-kes profil tinggi tertentu seperti Tajuddin Abdul Rahman yang ditahan Suruhanjaya Pencegahan Rasuah Malaysia (SPRM) pada 27 Mei namun sehingga hari ini tiada arahan pendakwaan dari peguam negara.“Ini memang luarbiasa apabila seseorang itu ditahan lebih sebulan yang lalu namun masih belum didakwa,” kata kenyataan yang ditandatangani Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng itu.Dalam pada itu, selain tidak lagi dilihat “berkecuali” dan “berat sebelah”, PH turut mempersoalkan kenyataan Idrus pada 15 Jun berhubung tugas rasmi Yang di-Pertuan Agong yang tertakluk dengan Kabinet dan menyifatkan beliau tidak lagi mampu menasihati Agong.“Walaupun Perkara 145(2) Perlembagaan Persekutuan menyatakan bahawa ‘Menjadi kewajipan peguam negara menasihati Yang di-Pertuan Agong atau jemaah menteri atau mana-mana Menteri mengenai apa-apa perkara perkara undang-undang…’“Namun timbul tanda tanya apakah peguam negara kini boleh menjalankan fungsi tersebut secara tidak berat sebelah,” kata kenyataan itu lagi.Tajuddin dipanggil Suruhanjaya Pencegahan Rasuah Malaysia bagi memberi keterangan pada 28 Mei lalu.Ahli Parlimen Pasir Salak itu merupakan pimpinan kanan Umno yang tidak bersetuju dengan rancangan presidennya, Ahmad Zahid Hamidi untuk menarik sokongan terhadap Perdana Menteri Muhyiddin Yassin.“Jika kita keluar sekarang, anda fikir kerajaan akan jatuh? Mereka mungkin akan bersama DAP, untuk dapatkan persefahaman. DAP akan sokong, ia mungkin tak perlu masuk kerajaan, mereka hanya perlu berikan undi sahaja.“Apa yang akan terjadi kepada Umno?” katanya dalam mesyuarat Majlis Kerja Tertinggi Umno pada 7 Julai lalu, beberapa jam sebelum Zahid mengumumkan Umno menarik sokongannya terhadap Muhyiddin.Beliau turut berkata tiada jaminan Umno boleh selesaikan Covid-19 dan masalah ekonomi.“Jika kita gagal selepas ambil alih, ia akan memburukkan lagi keadaan,” tambahnya.


Zahid tiru gaya PKR dalam memilih calon Umno, gugur pemimpin lama

Sebilangan anggota Kabinet Umno dan pemimpin veteran yang tidak bersekutu dengan Ahmad Zahid Hamidi akan digugurkan daripada barisan calon parti itu yang akan diumumkan esok, di mana presiden parti itu dilihat meniru rakan sejawatnya dari PKR, Anwar Ibrahim dalam menamakan calon yang akan bertanding pilihan raya umum akan datang.
Antara veteran yang digugurkan termasuk Menteri Wilayah Persekutuan Shahidan Kassim, Menteri Komunikasi dan Multimedia Annuar Musa dan timbalannya Zahidi Zainul Abidin serta penyandang kerusi Parlimen Pasir Salak Tajuddin Abdul Rahman.
Kesemua mereka dilihat sebagai pemimpin Umno yang tidak sebulu dengan sekumpulan pemimpin Umno diketuai Zahid yang lebih dikenali sebagai kluster mahkamah.
Shahidan Kassim, yang sudah dimaklumkan bahawa beliau tidak akan dicalonkan untuk mempertahankan kerusinya di Arau, mengumumkan jentera pilihan raya Barisan Nasional telah pun menghentikan operasi di kawasan itu.
"Malam ini malam kesedihan yang teramat sangat," kata Shahidan yang merupakan pemimpin Umno yang membantah tindakan Zahid menjatuhkan kerajaan Muhyiddin Yassin tahun lalu, di Facebook malam ini.
Penyandang Parlimen Ketereh Annuar, yang lebih berhati-hati dalam menjawab spekulasi kuat bahawa beliau akan digugurkan, membidas kaedah kepimpinan tertinggi Umno dalam memilih calon.
"Nampaknya, walau perlembagaan menghuraikan dengan jelas skop dan kaedah pemilihan calon, nampaknya sekali lagi ia tidak diendahkan.
Dijanjikan juga top 5 diberi kuasa merundingkan bagi pihak Majlis Kerja Tertinggi (yang berkuasa memilihnya), namun ahli top 5 mengesahkan senarai itu ditapis lagi oleh 'high up’,” kata Annuar di Facebook, merujuk pemimpin tertinggi Umno yang diketuai Zahid.
Sementara itu, sumber parti memberitahu MalaysiaNow bahawa pengguguran Tajuddin dan Zahidi daripada senarai calon adalah “satu keputusan yang sudah dijangka“.
Bagaimanapun, seorang lagi ahli Parlimen yang lantang menentang kluster mahkamah, Khairy Jamaluddin, mungkin masih berpeluang untuk bertanding pada PRU kali ini.
Terdapat spekulasi kuat mengatakan bahawa penyandang kerusi Parlimen Rembau selama tiga penggal itu diarahkan oleh Timbalan Presiden Umno Mohamad Hasan supaya mengosongkan kerusi itu, bakal diletakkan di Sungai Buloh, yang dianggap bukan kerusi selamat untuk Umno.
"Jadi jika dia dicalonkan, ia adalah untuk menamatkan karier politiknya."
Proses pemilihan calon dalam Umno dilihat menyerupai PKR, di mana pada Jumaat lalu telah menggugurkan beberapa pemimpin veteran parti daripada barisan calon bertanding, selain meletakkan beberapa nama di kawasan yang hanya mempunyai peluang kecil untuk menang.
Maria Chin Abdullah dari Petaling Jaya dan R Sivarasa dari Sungai Buloh tidak akan mempertahankan kerusi mereka, manakala pemimpin veteran parti Chua Tian Chang, atau Tian Chua, digugurkan daripada bertanding di Batu yang pernah diwakilinya sebelum beliau hilang kelayakan bertanding pada 2018.
Sementara itu, Menteri Besar Selangor Amirudin Shari diletakkan di Gombak, di mana beliau akan menentang bekas mentornya, Mohamed Azmin Ali, yang dipecat dari PKR pada 2020.
Langkah itu dianggap sebagai sebahagian daripada usaha pembersihan dalam PKR bagi menyingkirkan sebarang suara yang mengkritik Anwar dalam parti


Sorry.


Varian Omicron tidak hilangkan deria bau, kata pakar

Varian Omicron virus Covid-19 tidak menyebabkan penghidapnya hilang deria bau seperti varian Delta. Pakar Perubatan Patologi (Mikrobiologi dan Imunologi) Institut Penyelidikan Perubatan (IMR) Dr Masita Arip berkata itu merupakan satu daripada perbezaan ketara antara gejala varian Omicron dan varian Delta. “Selain itu, varian Omicron juga tidak menyebabkan demam dengan suhu yang tinggi sebagaimana pesakit Covid-19 varian Delta sebelum ini. Antara gejala utama yang dibawa oleh varian Omicron adalah sakit kepala dan loya.“Orang ramai yang mempunyai gejala demam dan sakit kepala dinasihatkan mendapatkan rawatan dengan segera,” katanya ketika menjadi tetamu dalam program Ruang Bicara terbitan Bernama TV malam tadi. Menurut Dr Masita, gejala yang dialami oleh penghidap varian Omicron adalah lebih singkat iaitu kurang lima hari berbanding varian Delta. Beliau berkata masyarakat Malaysia perlu bersikap matang dalam menghadapi situasi melawan pandemik Covid-19 dengan segera mendapatkan rawatan apabila bergejala, sentiasa mengamalkan kawalan kendiri dan mengambil dos penggalak supaya mempunyai imuniti terhadap varian berkenaan. Individu yang melakukan ujian kendiri Covid-19 di rumah dan mendapati diri mereka positif perlu jujur dan bertanggungjawab dengan tidak keluar rumah dan membahayakan orang lain, katanya.


Sektor pendidikan terima peruntukan terbesar belanjawan lebih RM67 bilion

Sektor pendidikan menerima peruntukan tertinggi lebih RM67 bilion dalam Belanjawan 2022 yang dibentangkan Menteri Kewangan Tengku Zafrul Aziz di Dewan Rakyat hari ini.Daripada jumlah tersebut, RM52.6 bilion diperuntukkan kepada kementerian pendidikan sementara RM14.5 bilion diperuntukkan kepada kementerian pengajian tinggi.Peruntukan itu juga turut termasuk bantuan peranti kepada 600,000 pelajar universiti.Bagi tujuan ini, Zafrul berkata kerajaan akan menyediakan peruntukan RM450 juta di samping komitmen syarikat telekomunikasi yang turut menyumbang kira-kira RM65 juta.Daripada peruntukan tersebut Bantuan Awal Persekolahan sebanyak RM150 berbanding RM100 ringgit sebelum ini.Sejumlah RM1 bilion ringgit turut diperuntukkan bagi kerja-kerja penyelenggaraan dan pembaikan sekolah. Peruntukan ini juga termasuk RM140 juta kepada Jakim bagi menyelenggara antaranya sekolah tahfiz, sekolah agama rakyat dan institusi pondok berdaftar iaitu meningkat berbanding RM100 juta pada 2021.Peruntukan penyelenggaraan kepada lebih 10,000 sekolah di bawah KPM akan diagihkan mengikut jenis sekolah berdasarkan kadar yang seragam. Bagi tahun 2022, sebanyak RM120 juta disediakan untuk manfaat 1,800 buah Sekolah Jenis Kebangsaan Cina dan juga Sekolah Jenis Kebangsaan Tamil.Menurut Zafrul, kerajaan akan terus menaik taraf sekolah-sekolah daif dengan peruntukan dinaikkan kepada RM746 juta.“Sebilangan besar peruntukan ini adalah untuk menaik taraf sekolah daif dengan 112 projek di Sabah dan 165 projek di Sarawak,” katanya.Selain itu, bagi memperkasa agenda pendidikan khas, kerajaan menyediakan RM50 juta antaranya untuk membiayai pembelian peralatan mengajar dan menambah baik fasiliti sekolah berkeperluan khas.Katanya lagi, kerajaan akan meneruskan penyediaan bekalan susu harian di bawah Rancangan Makanan Tambahan (RMT) dengan peruntukan RM400 juta. Sebahagian perolehan ini akan dikhaskan kepada pengeluar susu tempatan.Menurut Zafrul, Belanjawan 2022 juga buat pertama kalinya menyediakan Insentif Khas Alat Bantuan Mengajar secara sekali bayar sebanyak RM100 kepada lebih 400,000 guru sekolah di bawah KPM.Sebagai tambahan, Zafrul berkata kerajaan bercadang untuk melanjutkan pelepasan khas cukai pendapatan individu sehingga 2,500 ringgit ke atas pembelian telefon bimbit, komputer dan tablet sehingga 31 Disember 2022.Zafrul turut mengumumkan diskaun bayaran hutang Perbadanan Tabung Pendidikan Tinggi Nasional (PTPTN) bermula 1 November 2021 hingga 31 April 2022.Bagi mereka yang membayar semula hutang secara penuh akan menerima diskaun 15%, sementara mereka yang membayara leih 50% hutang dalam sekali bayaran akan menerima diskaun 12%.Manakala mereka yang membayar hutang PTPTN melalui potongan gaji akan menerima diskaun sebanyak 10%.Zafrul turut mengumumkan diskaun bayaran hutang Perbadanan Tabung Pendidikan Tinggi Nasional (PTPTN) bermula 1 November 2021 hingga 31 April 2022.Bagi mereka yang membayar semula hutang secara penuh akan menerima diskaun 15%, sementara mereka yang membayar lebih 50% hutang dalam sekali bayaran akan menerima diskaun 12%.Manakala mereka yang membayar hutang PTPTN melalui potongan gaji akan menerima diskaun sebanyak 10%.


PAS patut lebih dominan dalam PN, kata Ismail

Perdana Menteri Ismail Sabri Yaakob berkata PAS sebagai parti besar dan sudah lama ditubuhkan sepatutnya menjadi parti dominan dalam Perikatan Nasional (PN)
Justeru, katanya PAS patut mempunyai pandangan sendiri dan ada hak bersuara dalam gabungannya, termasuk menentukan kerjasama parti itu dengan parti atau gabungan lain selepas Pilihan Raya Umum ke-15 (PRU15).
"Saya difahamkan Presiden Bersatu (Muhyiddin Yassin) tidak puas hati dengan kenyataan Setiausaha Agung PAS (Takiyuddin Hassan) yang menyatakan kesediaan bekerjasama dengan BN (Barisan Nasional) jika tidak mendapat majoriti mudah pada PRU15.
"PAS ini parti besar dan lebih awal dari Bersatu, sepatutnya dominan dan ada 'say' dalam PN," katanya kepada pemberita selepas program ramah mesra bersama penduduk di Perumahan Awam Seri Perlis 2, Keramat malam tadi.
Turut hadir calon BN Parlimen Titiwangsa Johari Abdul Ghani.
Ismail berkata demikian mengulas kenyataan Takiyuddin yang menyatakan PAS  bersedia untuk bergabung dengan BN sekiranya tidak mendapat majoriti mudah pada PRU15.
Muhyiddin yang juga pengerusi PN kemudian dilaporkan berkata PN tidak pernah memberi mandat kepada Takiyuddin berunding dengan BN bagi tujuan membentuk kerajaan selepas PRU15.
Sementara itu Ismail berkata tindakan pimpinan Bersatu yang sering mengkritik pandangan PAS tidak sepatutnya berlaku.
"Jika begitu, PAS perlu memikirkan untuk bergabung dengan parti politik yang lain," katanya sambil menyatakan bahawa kenyataan setiausaha agung PAS itu akan dibincangkan oleh Majlis Tertinggi Umno sekiranya BN gagal membentuk kerajaan selepas PRU15 nanti.
Mengulas mengenai dakwaan Pengerusi Pakatan Harapan Anwar Ibrahim bahawa telah ada perbincangan antara pemimpin Umno dengan PN untuk bekerjasama, Ismail berkata: "Setahu saya tiada, ia tidak pernah dibincangkan."


Hakim Mahkamah Tinggi lawat 2 banglo di Kajang terlibat kes rasuah Zahid

Hakim Mahkamah Tinggi yang mendengar kes rasuah melibatkan Ahmad Zahid Hamidi, hari ini melawat dua unit banglo di Country Heights, Kajang yang didakwa dibeli menggunakan dana Yayasan Akalbudi (YAB) untuk dijadikan pusat pengajian al-Quran bagi golongan yang akan bersara dan pelajar tahfiz.
Hakim Collin Lawrence Sequerah tiba di lokasi kejadian kira-kira 10.40 pagi diiringi beberapa kenderaan polis dan sebuah kereta peronda polis (MPV) dan dikawal rapi oleh polis serta pengawal keselamatan.
Turut hadir Zahid bersama peguamnya Hisyam Teh Poh Teik, Hamidi Mohd Noh dan Zaidi Ahmad Zainal, timbalan pendakwa raya Harris Ong Mohd Jeffrey Ong dan Abdul Malik Ayob.
Lawatan itu berakhir pada 11.25 pagi dan kesemua pihak dilihat meninggalkan dua unit banglo itu sebelum menuju ke Kompleks Mahkamah Kuala Lumpur.
Dalam sesi lawatan itu, petugas media yang hadir ke lokasi sejak 10 pagi telah mendapat kebenaran masuk daripada persetujuan semua pihak termasuk pihak pengurusan perumahan mewah itu.
Pada 6 Julai lalu, hakim Sequerah bersetuju dengan permintaan pihak pembelaan untuk melawat banglo berkenaan demi keadilan dalam perbicaraan kes bekas timbalan perdana menteri itu.
Hisyam yang mewakili Zahid, berkata pihaknya menjemput hakim Sequerah untuk melawat dua banglo berkenaan bagi memberikan gambaran jelas kerana pembelian banglo itu terdapat dalam satu daripada 27 pertuduhan pengubahan wang haram dihadapi anak guamnya dan sering diperkatakan dalam perbicaraan.
Hisyam berkata lawatan itu dapat memperlihatkan keadaan terkini banglo berkenaan termasuk lokasinya serta jarak banglo itu dengan Surau An-Nur di Country Heights.
Sebelum ini, peguam dan ahli lembaga pemegang amanah Yayasan Al-Falah, Faisalludin Mohamat Yusuff, 43, memberitahu mahkamah, Zahid menyumbangkan RM5.9 juta kepada Yayasan Al-Falah untuk pembelian dua banglo di Country Heights, Kajang menerusi cek Tetuan Lewis & Co, pemegang amanah Yayasan Akalbudi.
Zahid berdepan dengan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB.


Kes harian lepasi 2,000 jangkitan, 7 lagi terkorban

2,017 kes baru Covid-19 direkodkan hari ini menjadikan jumlah keseluruhan sebanyak 4,483,295 kes.Sebanyak 2,548 pesakit turut dilaporkan sembuh, menjadikan jumlah keseluruhan kes sembuh sebanyak 4,417,694.Ketika ini, 29,971 kes aktif direkodkan, dengan 28,679 atau 95.7% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 1,235 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 38 kes dan 20 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 57.8% dengan kes Covid-19 merangkumi 6.3%.Tujuh lagi korban dilaporkan termasuk tiga kes kematian sebelum tiba di hospital menjadikan kes keseluruhan kematian adalah sebanyak 35,630 orang.


Peguam negara pertahankan pegawai-pegawainya selepas ‘dihina’ Tommy Thomas

Peguam Negara Idrus Harun mempertahankan pegawai-pegawainya ketika pendahulunya mengatakan Jabatan Peguam Negara kekurangan pegawai undang-undang yang kompeten sehingga memaksa kes berprofil tinggi diuruskan oleh peguam swasta.“Saya ingin menekankan dan memberikan jaminan bahawa saya tidak akan terpengaruh dengan kandungan buku tersebut yang jelas menunjukkan pemikiran dangkal daripada pengalaman yang singkat oleh orang yang tidak memahami tentang institusi perkhidmatan awam seperti Jabatan Peguam Negara dan fungsi peguam negara itu sendiri,” kata Idrus merujuk kepada buku “My Story: Justice in the Wilderness,” autobiografi bekas peguam negara Tommy Thomas.Katanya, pegawai perundangan negara sentiasa mengutamakan tanggungjawab sehingga ada sebahagiannya sanggup mengorbankan masa bersama keluarga demi tugas.“Pegawai undang-undang yang sentiasa bekerja di bawah tekanan yang tinggi dalam keterdesakan waktu bagi tugas-tugas yang amat mencabar sehingga sering bekerja di luar waktu pejabat termasuk cuti hujung minggu,” katanya.Thomas dalam tulisannya mengatakan pegawai undang-undang di Jabatan Peguam Negara berada pada tahap rendah.Katanya, buku Thomas itu mengundang pelbagai reaksi daripada ramai pihak dan memberikan implikasi negatif terhadap sistem perundangan negara.“Sebelum saya memegang jawatan sebagai peguam negara, saya berkhidmat dalam perkhidmatan kehakiman dan perundangan selama hampir 35 tahun dan menjawat jawatan peguam cara negara sebelum dilantik sebagai hakim Mahkamah Rayuan pada 2014.“Saya tiada keraguan mengenai kebolehan, kemahiran, komitmen dan dedikasi pegawai undang-undang dalam memikul tanggungjawab dan malaksanakan tugas yang diamanahkan dengan adil dan saksama tanpa gentar atau pilih kasih.“Pegawai jabatan ini memperoleh keputusan kes berprofil tinggi yang memihak kepada kerajaan. Ini jelas menunjukkan kebolehan dan keupayaan pegawai undang-undang dalam mengendalikan kes-kes adalah setanding dengan, malah baik daripada peguam swasta,” katanya.Selain itu, beliau juga meluahkan rasa bangga terhadap barisan pegawai perundangan untuk terus memberikan komitmen dan berdedikasi dalam saat negara menghadapi situasi kritikal sekarang.“Sebagai pegawai undang-undang pula, mereka perlu melaksanakan tugas berdasarkan rukun undang-undang dengan penuh kesetiaan kepada raja dan negara.“Saya menyeru para pegawai perundangan untuk mengekalkan prestasi kerja yang cemerlang dan terus memacu Jabatan Peguam Negara ke arah kejayaan seiring dengan aspirasi ‘Bertekad Menegakkan Keadilan’”.


Rayuan Rosmah berhubung semakan kehakiman terhadap lantikan Sri Ram didengar 18 Mei

Mahkamah Rayuan telah menetapkan 18 Mei tahun depan untuk mendengar rayuan Datin Seri Rosmah Mansor berhubung semakan kehakiman beliau bagi mencabar pelantikan seorang bekas hakim Mahkamah Persekutuan sebagai timbalan pendakwa raya kanan dalam kes rasuah RM1.25 bilion membabitkan projek hibrid solar yang dihadapinya.
Peguam Akberdin Abdul Kader, ketika dihubungi Bernama, mengesahkan tarikh itu ditetapkan susulan pengurusan kes di hadapan timbalan pendaftar mahkamah rayuan Mariam Hasanah Othman hari ini.
Pada 30 Ogos lepas, Mahkamah Tinggi menolak permohonan isteri bekas perdana menteri Najib Razak itu untuk memulakan semakan kehakiman bagi mencabar pelantikan Gopal Sri Ram sebagai timbalan pendakwa raya kanan dalam kesnya.
Rosmah, 70, memfailkan permohonan itu pada 24 Jun lepas di Mahkamah Tinggi (Rayuan dan Kuasa-Kuasa Khas) menamakan peguam negara/pendakwa raya, kerajaan Malaysia dan Sri Ram sebagai responden.
Beliau memohon satu deklarasi bahawa pelantikan Sri Ram sebagai timbalan pendakwa raya kanan melalui tiga surat pelantikan (fiat) bertarikh 8 Julai 2020, 11 Mei dan 21 Mei 2021, adalah tidak sah.
Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 November 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.
Sebelum ini, Rosmah memohon untuk menggugurkan Sri Ram namun ditolak oleh hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.
Hakim Mahkamah Tinggi Ahmad Kamal Md Shahid menolak permohonan Rosmah untuk memulakan semakan kehakiman dua hari sebelum Mohamad Zaini memberikan keputusan dalam kes rasuah beliau.
Pada 1 September lepas, Zaini memutuskan bahawa Rosmah bersalah atas pertuduhan rasuah dan menjatuhkan hukuman penjara 10 tahun serta denda RM970 juta.
Rosmah berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai upah membantu syarikat itu mendapatkan projek bernilai RM1.25 bilion bagi menyalurkan tenaga hibrid solar kepada 369 sekolah di kawasan luar bandar Sarawak.
Beliau telah memfailkan rayuan berhubung sabitan dan hukuman terhadapnya dan kini bebas dengan jaminan sebanyak RM2 juta sementara menunggu pendengaran kesnya.


Bagaimana Jabatan Penjara bantu proses pemulihan banduan

Wan (bukan nama sebenar) menghabiskan hampir seluruh masanya bermain dengan tanah liat dalam sebuah bengkel seramik di tepi rumah kakaknya di Kuantan, Pahang.
Selepas diberi pengampunan limpahan sultan pada tahun 2009, Wan bebas daripada menjalani hukuman gantung sampai mati selepas terlibat dengan satu kes pembunuhan pada usia 16 tahun.
Pemuda itu menjalani hukuman lebih sedekad di beberapa penjara di Malaysia sehingga dibebaskan pada usia 31 tahun.
Bercakap kepada MalaysiaNow, kakak Wan berkata adiknya tidak lagi bergaul dengan ramai orang sebaliknya menyibukkan diri membuat kerja seramik di bengkel kecil itu.
Sementara menurut Wan, keadaannya baik-baik sahaja dan selesa menjalani kehidupan bersendirian.
Sehingga kini, dia masih belum percaya dirinya boleh bebas menikmati kehidupan selepas pernah bergelar banduan bilik akhir.
Ada kalanya, dia rindu suasana di dalam penjara.
Menurut Wan, dia banyak menuntut ilmu-ilmu kemahiran seperti memasak dan bertukang selain membuat seramik menggunakan tanah liat
Tambahnya, penjara amat membantunya dalam mempersiapkan diri dalam pelbagai aspek terutamanya mental dan rohani.
"Saya dijaga oleh pihak polis dan peguam sampai selesai perbicaraan. Masa tu masih budak remaja.
"Lepas jatuh hukuman, pegawai-pegawai penjaralah yang menjaga saya. Saya amat bersyukur berjumpa dengan pegawai yang baik-baik sepanjang menjalani hukuman," katanya kepada MalaysiaNow.
Di Malaysia, penjara menjadi satu institusi yang paling digeruni kepada pesalah-pesalah jenayah yang dibicarakan di mahkamah.
Penjara menjadi tempat mereka yang disabit kesalahan akan menjalani hukuman masing-masing seperti yang ditetapkan mahkamah.
Bagaimanapun, seringkali timbul persoalan dan andaian mengatakan program-program penjara tidak membantu negara memulihkan modal insan atas dakwaan ramai banduan akhirnya akan kembali ke penjara semula.
Perkembangan itu membawa satu petanda.
Mampukah penjara mengubah perangai dan sikap penghuninya?
Bagaimanapun, Timbalan Pengarah Bahagian Dasar Kepenjaraan (BDK) Kausalya Devi Sathoo menafikan andaian tersebut.
Katanya, statistik Jabatan Penjara menunjukkan sebanyak 85% bekas banduan berjaya menjalani kehidupan tanpa jenayah selepas dibebaskan oleh dari penjara.
"Kemasukan kembali ke penjara selepas dibebaskan sebanyak 15.8% iaitu secara kasarnya, dalam 100 orang yang dibebaskan 85 berjaya berada dalam masyarakat tanpa pengulangan tingkah laku jenayah.
"Tapi inilah masalah kita, kita pertikaikan kepada 15 itu sahaja tanpa mengambil kira peratus kejayaan yang besar.
"Manakala bagi mereka yang menjalani perintah parol sebanyak 96.6% peratus berjaya kembali semula dalam masyarakat," katanya.
Sebelum ini, penjara disifatkan oleh segelintir badan bukan kerajaan (NGO) dan aktivis sebagai pusat yang mencetuskan "kegilaan" kerana banduan didakwa dihimpit tekanan selain berdepan pelbagai kesukaran dan ketidakselesaan.
Mengulas lanjut, Kausalya berkata para pegawai dan kakitangan sudah dilatih secara profesional untuk menjaga dan membantu para penghuni untuk mendapatkan kehidupan yang lebih berkualiti.
Atas sebab itu, katanya, Jabatan Penjara mengutamakan tiga elemen penting dalam mengendalikan Program Pembangunan Insan yang dikendalikan oleh pegawai-pegawai lantikan khas bagi memulihkan banduan.
Ini termasuk fokus kepada perubahan sikap, kemahiran dan pengetahuan.
"Modul-modul yang dibentuk dan dibangunkan oleh pegawai-pegawai berpengalaman dari Jabatan Penjara dengan kerjasama ahli-ahli akademik dari universiti awam.
"Ianya diiktiraf oleh pihak akademik secara teoritikal dan dilaksanakan oleh pegawai untuk membentuk program tersebut mengikut kategori jenayah dan kesalahan. Contohnya kesalahan jenayah, dadah, kolar putih, seksual dan sebagainya," katanya dalam satu pertemuan dengan MalaysiaNow di Ibu Pejabat Penjara, Kajang baru-baru ini.
Apa program kegemaran banduan?
Bercakap lebih lanjut, Kausalya berkata terdapat pelbagai latar belakang kehidupan penghuni-penghuni penjara di seluruh negara.
Katanya, terdapat yang memiliki latar pendidikan rendah setaraf Sijil Rendah Pelajaran (SRP) dan Penilaian Menengah Rendah (PMR) bahkan ada juga yang tidak pernah mendaftarkan diri ke sekolah sepanjang hidupnya.
Menurut Kausalya, setiap pesalah yang dihantar ke penjara akan melalui proses saringan untuk mengenal pasti tahap penguasaan pengetahuan, kemahiran dan kesihatan masing-masing sebelum ditetapkan jenis program yang bakal mereka ikuti di penjara.
Dengan cara itu, katanya, program-program tersebut dapat mengisi kelompongan yang ada pada aspek kehidupan penghuni penjara.
"Setakat ini, para penghuni penjara tidak timbulkan masalah sangat. Mereka akur dan ikut serta program yang ada.
"Sebab mereka tahu, penjara bukan tempat untuk menghukum mereka sebaliknya membantu mereka kembali menjadi insan yang produktif.
“Kalau sudah baik, jadi semakin baik."
Mengikut modul program Pembangunan Insan yang disediakan oleh Jabatan Penjara, terdapat beberapa bab yang akan diikuti oleh banduan sepanjang mengikut tempoh hukuman.
Antaranya, submodul Muhasabah Diri, Kekeluargaan, Moral, Akhlak, Kenegaraan dan sebagainya.
Banduan jadi rebutan
Mengulas lanjut, Kausalya berkata program-program pemulihan yang disediakan oleh institusi itu diberikan secara terbaik.
Bagaimanapun, usaha selebihnya tetap bergantung kepada individu tersebut.
"Itu adalah pilihan mereka walaupun sudah melalui pelbagai tahap dan proses.
"Ada orang masuk 10 tahun masih ulangi lagi. Ada juga pesalah yang masuk 10 hari sudah insaf sepenuhnya."
Selain itu, program-program yang disediakan oleh penjara turut menekankan kepada kemahiran dan pengetahuan banduan supaya dapat memberikan mereka peluang mendapatkan pekerjaan selepas dibebaskan.
Bagaimanapun, kata Kausalya, banduan-banduan ini sudah pun menjadi rebutan oleh beberapa syarikat ternama untuk bekerja di kilang-kilang sehingga satu tahap, penjara berusaha gigih untuk memenuhi keperluan dan jumlah yang diminta.
"Dulu, kita pernah nampak banyak keluarga tidak boleh terima bekas banduan kerana fikir anak mereka jahat.
"Tapi sekarang, anak masuk penjara dapat gaji dan upah bagi membantu serta menyumbang kepada ekonomi keluarga.
“Sebelum keluar (bebas) mereka sudah tunggu anak-anak dan boleh terima mereka.
"Inilah antara pengisian dan program yang kita bekalkan kepada mereka untuk pastikan mereka boleh jalani hidup dan berjaya di masa akan datang."


Bagaimana pandemik Covid-19 ubah tradisi sewa bilik dan rumah

Apabila rakan serumah Hafizatun disahkan positif Covid-19, dia dan tiga rakan serumah yang lain panik kerana pada ketika itu mereka masih belum divaksin.Nasib tidak menyebelahinya, dia mendapat jangkitan virus itu beberapa hari kemudian dan ditempatkan di sebuah pusat rawatan Covid-19 di Selangor.Tujuh bulan kemudian, salah seorang rakan serumahnya dijangkiti wabak itu sekali lagi.Hafizatun mengambil keputusan untuk tidak pulang ke rumah sewanya di Puchong dan tinggal beberapa hari di kediaman ibubapanya di Sepang, Selangor.“Ketakutan saya bukan kepada Covid semata-mata, saya faham wabak itu menular dan boleh menjangkiti sesiapa. Atas sebab itu, saya fikirkan rakan-rakan sekerja dan orang sekeliling,” kata wanita berusia 26 tahun itu kepada MalaysiaNow.“Lebih baik saya elak balik ke rumah yang berkongsi empat hingga lima orang. Pulang rumah sendiri dah duduk di bilik sahaja selepas waktu kerja.“Andai kata saya ni yang bawa penyakit dari rumah sewa, terkena pula rakan-rakan yang ada anak kecil di tempat kerja. Itu lagi menyusahkan.”Proses menyaring dan menapis rakan serumah adalah satu proses yang berisiko memandangkan perkongsian bilik dan rumah dengan orang asing memerlukan keputusan yang tepat dan bertimbang rasa.Namun, ianya bukan sesuatu yang asing bagi segelintir rakyat di Malaysia terutama sekali mereka yang bekerja dan menetap di bandar-bandar besar seperti di Lembah Klang.Bagaimanapun, sejak Covid-19 melanda, tradisi menyewa rumah dan bilik dilihat mulai berubah.Jika dahulu, pertanyaan lazim seperti, “Adakah anda warganegara Malaysia?”, “Di mana anda bekerja?” dan “Tinggal untuk berapa orang?”, kini soalan pertama yang diajukan oleh rata-rata ejen perumahan dan ketua rumah adalah: “Adakah anda sudah divaksin?”Persoalan ini boleh menimbulkan rasa tidak senang dan ketegangan antara mereka dengan individu baru yang tidak dikenali.Namun, di tengah-tengah penularan Covid-19 yang masih merekodkan puluhan ribu kes dan puluhan korban setiap sehari, ia sepatutnya diterima sebagai soalan penting dalam menyaring penyewa baru.Terutama sekali, sekiranya mereka saling tidak mengenali satu sama lain.Seorang ejen perumahan yang sudah arif dengan tugasnya sejak lapan tahun lalu mengakui banyak menerima reaksi selepas pertanyaan tersebut diajukan tidak kira sama ada secara bersemuka atau melalui panggilan telefon dan pesanan teks.Cynthia Lim, 31, berkata, kebanyakan bakal penyewa yang menghubunginya terdiri daripada pelajar universiti dan individu bujang.“Tidak ramai yang kisah dengan soalan itu. Bila saya minta bukti vaksin, mereka secara sukarela memberi salinan tangkap skrin untuk saya.“Ada juga yang marah dan menuduh saya mengada-ngada. Juga ada yang menuduh saya sebagai melanggar privasi mereka. Sedangkan semua ini untuk keselamatan penghuni lain,” katanya kepada MalaysiaNow.Dia yang menjaga unit-unit perumahan di seluruh Cyberjaya, Sepang dan Putrajaya berkata ramai penyewa bujang berkongsi rumah dengan penyewa lain yang tidak sama tempat kerja.Lebih merunsingkan, apabila penyewa lain mempunyai tugasan di luar hampir setiap minggu dan leka dalam penjagaan diri seperti tidak melakukan sanitasi tangan selepas pulang atau kuarantin kendiri sebelum berkomunikasi dengan penyewa lain.Menurut Lim, penyewa lain pula terdiri daripada pelajar universiti-universiti swasta di Cyberjaya.Mereka ini lain pula ceritanya kerana tidak hadir ke kelas secara fizikal, mereka banyak duduk di rumah kerana kelas diadakan secara talian.“Mereka selalunya sewa dengan kawan-kawan satu kelas. Bila tak ada kelas, mereka duduk sahaja di rumah dan pesan makanan dalam talian. Jadi pergerakan mereka juga terhad.”Atas sebab itu, katanya, jangkitan Covid-19 dalam kalangan penyewa pelajar ini lebih rendah berbanding dengan yang bekerja.Setakat 20 Mac, 97.5% populasi dewasa telah lengkap divaksinasi sementara 98.7% lagi telah menerima sekurang-kurangnya satu dos vaksin.Selain itu, hampir 66% daripada populasi tersebut telah menerima dos penggalak.Pengurusan semakin tegasSementara itu, seorang pekerja di sebuah pejabat pengurusan pangsapuri di Cyberjaya memberitahu pihaknya terpaksa akur dengan permintaan dari pemilik unit yang mahukan penyewa-penyewa luar sentiasa mengemaskini status vaksinasi mereka.“Kalau kami tak simpan rekod dan tapis dengan teliti, pemilik-pemilik ini akan datang ke sini (pejabat) dan marah kami dengan alasan mengatakan kami tidak bertanggungjawab kepada penghuni lain serta boleh mengakibatkan kluster apartmen ni pula.“Jadi, mahu atau tidak, sesiapa yang menyewa bawah ejen, kena hantar bukti dan kami akan simpan di sini mengikut nombor unit rumah. Kalau tak boleh terima, boleh sewa di tempat lain yang tak tegas. Tapi rasanya, hampir semua pengurusan sama sahaja,” katanya dengan syarat tidak menamakan kompleks pangsapuri tersebut.Meskipun tapisan dan saringan dilihat ketat dan rasional, bagi sesetengah pihak kelangsungan untuk membayar sewa unit rumah lebih penting.Seorang ejen sewa beli rumah di Kuala Lumpur memberitahu MalaysiaNow pihaknya tidak meletakkan kepentingan vaksinasi sebagai keutamaan.Sebaliknya, keupayaan bakal penyewa dalam membayar sewa mengikut waktu yang dijadualkan.Ini susulan pergerakan ekonomi yang perlahan sejak perintah kawalan pergerakan (PKP) yang menyaksikan banyak sektor ekonomi ditutup dan ramai pekerja diberhentikan daripada perkhidmatan.“Vaksin atau tidak, saya kena juga cari penyewa untuk bilik-bilik yang kosong ni. Kalau mereka kerja baik, saya rasa boleh bayar. Saya ambil juga. Selagi bukan budak gian, pengotor, saya terima juga.“Saya pun nak cari makan, mereka pula nak cari tempat berteduh. Tak perlu susahkan benda-benda semua ini,” katanya.Sementara itu, penuntut tahun kedua Universiti Lim Kok Wing, Amelia Tan takut untuk menanggung sebarang risiko jangkitan wabak sekiranya menyewa unit rumah dengan rakan-rakan lain.Terutama sekali melibatkan penyewa yang membuat kerja separuh masa dan gemar keluar bersiar-siar.Atas sebab itu, buat masa ini Tan mengambil keputusan untuk tinggal bersendirian di sebuah pangsapuri yang terletak bersebelahan universitinya.Pelajar yang berasal dari Kuantan itu mengakui dirinya terpaksa mengeluarkan kos yang tinggi kerana menanggung bayaran sewa seorang diri tetapi merasakan ianya satu keputusan yang paling tepat buat sementara waktu.MalaysiaNow difahamkan, unit studio yang disewa bersebelahan universiti itu disewa dengan kadar sewaan serendah RM900 tidak termasuk parkir kereta.“Selepas kes Covid sudah mulai turun, saya pasti akan duduk bersama rakan-rakan sekelas yang rapat. Dengan itu, saya boleh belajar dan masak bersama.“Buat masa ini saya rasa duduk seorang lebih senang dan selamat,” katanya kepada MalaysiaNow.


Zahid tolak tanggapan MCA, MIC boikot PRN

Pengerusi Barisan Nasional (BN) Ahmad Zahid Hamidi menolak tanggapan bahawa pendirian MCA dan MIC untuk tidak bertanding dalam pilihan raya negeri (PRN) di enam negeri bulan hadapan, merupakan satu tindakan boikot.
Timbalan perdana menteri berkata kedua-dua parti komponen itu menyatakan komitmen untuk membantu jentera BN di keenam-enam negeri.
“Saya tidak fikir ia bertujuan untuk melakukan pemboikotan,” katanya yang juga Menteri Kemajuan Desa dan Wilayah, apabila ditanya sama ada MCA dan MIC memboikot PRN selepas melancarkan Pelan Pemformalan Usahawan Informal di Kuala Lumpur hari ini.
Beliau berkata Presiden MCA Wee Ka Siong sendiri menghubungi beliau malam tadi dan memberitahu bahawa MCA komited membantu semua jentera BN di enam negeri yang bakal menghadapi PRN.
Zahid berkata Setiausaha Agung MIC, RT Rajasekaran juga  menyatakan perkara yang sama.
Beliau berkata Dewan Tertinggi BN akan mengadakan mesyuarat pada 10 Julai depan untuk perbincangan koordinasi jentera dan mendapatkan pencerahan daripada MCA dan MIC.
Kepada soalan sama ada terdapat sebarang kerusi dalam PRN bulan depan yang diperuntukkan kepada MCA dan MIC, Ahmad Zahid yang juga presiden Umno berkata terdapat kerusi telah diperuntukkan untuk mereka bertanding.
Semalam, MCA dan MIC mengumumkan tidak akan bertanding pada PRN Selangor, Negeri Sembilan, Pulau Pinang, Kelantan, Kedah dan Terengganu bulan hadapan, bagi menumpukan kepada persediaan menghadapi Pilihan Raya Umum Ke-16 (PRU16).
Suruhanjaya Pilihan Raya (SPR) semalam mengumumkan PRN di keenam-enam negeri itu dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos.


TYT perlu masa tentukan KM Sabah, kata Bung Moktar

Yang Dipertua (TYT) Negeri Sabah Juhar Mahiruddin meminta tempoh bagi menentukan siapa Ketua Menteri Sabah yang baru, kata Pengerusi Barisan Nasional (BN) Sabah Bung Moktar Radin.“Secepat yang mungkin,” katanya kepada pemberita di Kota Kinabalu hari ini ketika ditanya bila nama ketua menteri Sabah yang baru akan diumum.Terdahulu, beliau bersama Pengerusi Perikatan Nasional (PN) Sabah Hajiji Noor, Presiden Star Jeffrey Kitingan dan Setiausaha Agung PBS Jahid Jahim mengadakan pertemuan selama lebih sejam dengan Juhar di Istana Negeri di Kota Kinabalu.Jahid, ketika ditanya mengenai pertemuan dengan Juhar, hanya menjawab “satu perbincangan yang baik” manakala Hajiji dan Jeffrey enggan mengulas.Gabungan Rakyat Sabah (GRS) memperoleh majoriti mudah untuk mengambil alih tampuk pimpinan kerajaan negeri daripada Warisan pada Pilihan Raya Negeri (PRN) Sabah ke-16 semalam.GRS mendapat 38 kerusi, kelebihan satu kerusi daripada majoriti mudah 37 kerusi di Dewan Undangan Negeri yang mempunyai 73 kerusi sekarang.


Kementerian kesihatan bangunkan sistem daftar bunuh diri

Kementerian kesihatan (KKM) sedang membangunkan sistem Daftar Bunuh Diri dan Kecederaan Fatal Kebangsaan (NSFIRM) yang dijangka siap sepenuhnya pada 2023, Dewan Negara diberitahu hari ini.Timbalan Menteri Kesihatan Dr Noor Azmi Ghazali berkata buat masa ini KKM sedang dalam perincian proses kerja serta pembangunan aplikasi bagi sistem tersebut, yang akan melibatkan semua fasiliti hospital KKM di seluruh negara.“NSFIRM disenaraikan di bawah Rancangan Malaysia Ke-12 (RMK12) dan diperuntukkan RM4 juta bagi pembangunan sistem tersebut.“Pembangunan NSFIRM akan membolehkan pembangunan statistik terperinci dan tepat berkaitan kejadian bunuh diri dan kecederaan fatal diperoleh, yang mana ia akan membantu memperkukuhkan usaha pembangunan dasar dan program pencegahan tingkah laku bunuh diri,” katanya pada persidangan Dewan Negara hari ini.Beliau berkata demikian menjawab pertanyaan senator Fadhlina Sidek mengenai status dan pertimbangan kerajaan tentang pelaksanaan semula Daftar Bunuh Diri Kebangsaan, bagi membolehkan masyarakat mendapat akses kepada informasi kes bunuh diri.Azmi berkata sementara menunggu sistem itu siap sepenuhnya, KKM akan menggunakan data diperoleh daripada sumber lain seperti Polis Diraja Malaysia dan Institut Sosial Malaysia, untuk melihat statistik kes bunuh diri dan kecederaan fatal di negara ini.“Data-data ini akan menunjukkan bagaimana masalah bunuh diri. Dari Januari hingga Mac 2021, sebanyak 336 kes direkodkan sedangkan pada tempoh sama tahun lepas 112 kes dilaporkan, iaitu peningkatan sebanyak 67%. Kes didapati melibatkan umur yang produktif antara 19 dan 40 tahun.“KKM akan mengambil data-data ini untuk melihat bagaimana kita nak mengkaji isu ini dan sebab itulah usaha melaksanakan sistem data bunuh diri dan kecederaan fatal sedang dipergiatkan. KKM sangat serius mengenai perkara ini… Kita letakkan dana yang tinggi untuk melaksanakannya,” kata beliau.Beliau berkata demikian bagi menjawab soalan tambahan Fadhlina yang ingin tahu apakah mekanisme untuk KKM menjalankan intervensi sekiranya sistem itu belum siap sepenuhnya.


Mahkamah tetapkan bicara kes gagal isytihar RM1 juta Shahrir pada 26 Julai

Perbicaraan kes bekas Pengerusi Felda Shahrir Samad yang didakwa gagal mengisytiharkan RM1 juta yang diterima dari Najib Razak kepada Lembaga Hasil Dalam Negeri (LHDN) akan bermula 26 Julai ini di Mahkamah Tinggi di hadapan hakim lain.Hakim Muhammad Jamil Hussin menetapkan tarikh itu semasa pengurusan kes tersebut hari ini.Terdahulu timbalan pendakwa raya Mohd ‘Afif Ali berkata kes itu dipindahkan dari Mahkamah Tinggi Jenayah lima (MTJ 5) untuk didengar di hadapan hakim Muhammad Jamil.“Tarikh bicara sebelum ini telah ditetapkan di MTJ 5 (hakim Ahmad Shahrir Mohd Salleh),” katanya yang turut memaklumkan akan memanggil 19 saksi pada perbicaraan kes itu.Hakim Muhammad Jamil berkata tarikh perbicaraan yang telah ditetapkan oleh mahkamah sebelum ini terpaksa dijadualkan semula kerana beliau perlu mendengar beberapa kes lain dan menetapkan 26 hingga 28 Julai, 8 hingga 11 Ogos, 5 hingga 8 September dan 3 hingga 6 Oktober untuk perbicaraan.Hakim Shahrir yang dipindahkan ke Mahkamah Tinggi Sivil mulai semalam, sebelum ini menetapkan perbicaraan bermula pada 6 April.Shahrir, 72, yang diwakili peguam Syahrul Syazwan Salehin hadir pada prosiding hari ini.Shahrir didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 25 April 2014.Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


KPM sediakan portal, perangi buli di sekolah

Kementerian Pendidikan (KPM) akan menyediakan portal aduan buli pada minggu hadapan sebagai usaha menambah baik pendekatan memerangi kes buli di sekolah, kata Menteri Kanan Pendidikan Datuk Dr Radzi Jidin.
Beliau berkata ibu bapa dan guru boleh membuat laporan mengenai kes buli di sekolah menerusi tiga kaedah iaitu panggilan telefon, emel dan dalam sistem portal itu sendiri.
“Kalau ada kecemasan berkaitan dengan buli ini dan ada mesej yang hendak disampaikan secara sulit, ada platform (portal) yang jelas untuk mereka sampaikan,” katanya kepada pemberita selepas menghadiri Showcase Transformasi Pendidikan hari ini.
Beliau berkata demikian ketika diminta mengulas mengenai isu buli yang dilaporkan berlaku di Maktab Rendah Sains Mara (MRSM) Kuantan, namun tidak dapat memberikan komen secara langsung memandangkan MRSM berada di bawah bidang kuasa kementerian lain.
Radzi berkata KPM komited dalam usaha meminimumkan insiden buli di sekolah melalui beberapa tindakan holistik termasuk menubuhkan jawatankuasa khas bagi melihat konteks penambahbaikan dalam tatacara dan panduan sedia ada berkaitan buli di sekolah.
Radzi berkata KPM juga akan melancarkan program Sekolahku Sejahtera, Sepakat dan Selamat dengan kerjasama polis dan Kementerian Dalam Negeri bagi mewujudkan persekitaran selamat di sekolah.
Beliau berkata konsep Sekolahku Sejahtera yang sedang dipraktikkan turut menekankan elemen jati diri pelajar supaya mereka dapat membuat keputusan rasional selain penerapan nilai empati bagi mengelak diri daripada terlibat gejala buli.
“Kita boleh ada macam-macam pemantauan tetapi kalau jiwa dan pemikiran anak-anak masih belum jelas, tindakan mereka itu akan membawa kepada kes-kes buli,” katanya.
Terdahulu ketika sesi interaksi santai bersama pelajar dan ibu bapa di program Showcase Transformasi Pendidikan, Radzi berkata KPM telah melaksanakan pelbagai transformasi dalam bidang pendidikan bagi melahirkan pelajar yang mampu bersaing di peringkat dunia.
Menurutnya setiap keputusan atau dasar baru KPM termasuk mengenai pemansuhan Ujian Pencapaian Sekolah Rendah (UPSR) dan Pentaksiran Tingkatan 3 (PT3) tidak dibuat secara terburu-buru.
“Tidak pernah ada sebarang keputusan yang kementerian buat secara tiba-tiba. Setiap keputusan dianalisis satu persatu dan dibuat penelitian mendalam,” katanya.
Beliau berkata secara umumnya, masyarakat terlalu fokus kepada peperiksaan dan tidak mengutamakan kemenjadian murid secara keseluruhannya.
Showcase Transformasi Pendidikan berlangsung selama tiga hari bermula semalam di pusat beli-belah Alamanda di sini yang antara lain memaparkan inovasi dan pencapaian murid dan guru, perkembangan pendidikan digital dan aplikasi sistem yang memudahkan pengurusan pendidikan.
Turut berlangsung sebaran maklumat oleh Institut Pendidikan Guru Malaysia (IPGM), Bahagian Matrikulasi, Pra Sekolah, Tingkatan Enam, Pentaksiran Berasaskan Sekolah (PBS), Bahagian Pendidikan dan Latihan Teknikal Vokasional (BPLTV), Bahagian Pendidikan Khas dan GENIUS dan persembahan kesenian dan kebudayaan sekolah yang telah menempah nama di peringkat antarabangsa dan kebangsaan.


Kes Covid meningkat, kerajaan Perak tangguh semua program

Semua program kerajaan Perak ditangguhkan atas nasihat dan pandangan Majlis Keselamatan Negara (MKN) susulan peningkatan kes Covid-19 di seluruh negara ketika ini.Pejabat Menteri Besar dalam satu kenyataan memaklumkan program melibatkan penyampaian bantuan kecemasan, kes Covid-19 serta program vaksinasi dan dos penggalak diteruskan dengan pematuhan prosedur operasi standard (SOP) yang ketat.“Menteri Besar Perak Saarani Mohamad meminta supaya semua rakyat negeri Perak khususnya, mengamalkan SOP serta amalan-amalan kesihatan bagi membendung penularan kes Covid-19,” menurut kenyataan itu.Mereka yang belum mendapat suntikan vaksinasi ketiga (dos penggalak) juga diseru supaya segera berbuat demikian.Mengikut laman sesawang kementerian kesihatan (KKM), sebanyak 1,025 kes baru dicatatkan di Perak semalam.


Dr M dibenar pulang tidak lama lagi, kata IJN

Bekas perdana menteri Dr Mahathir Mohamad dijangka keluar dari hospital dalam masa beberapa hari lagi, kata Institut Jantung Negara (IJN) hari ini.Dalam sebuah kenyataan, IJN berkata Mahathir menyelesaikan pemeriksaan kesihatan yang diperlukan selepas kemasukannya pada 16 Disember lalu.“Pasukan doktor yang merawat Mahathir berpuas hati dengan keputusan pemeriksaan yang dilakukan sejak beberapa hari lalu,” katanya.Mahathir, 96, kali terakhir dimasukkan ke IJN pada Ogos 2016 bagi rawatan jangkitan paru-paru.Sebelumnya, beliau dimasukkan ke IJN pada November 2013, juga bagi menjalani rawatan jangkitan yang sama, beliau kemudian dibenarkan pulang beberapa hari kemudian.


Adakah PKR masih relevan kepada PH?

Prestasi PKR yang tidak memuaskan sepanjang empat pilihan raya negeri (PRN) pasca Pilihan Raya Umum ke-14 (PRU14) bakal memaksa parti-parti komponen dalam Pakatan Harapan (PH) mencari rakan baru bagi menggantikan parti tersebut, kata penganalisis.PKR hanya memenangi dua kerusi di Sabah dan satu kerusi Johor.Manakala parti pimpinan Anwar Ibrahim itu tidak mendapat sebarang kerusi di Sarawak dan Melaka.Ia menimbulkan persoalan mengenai kerelevanan parti itu dalam PH meskipun berjaya mencipta sejarah menjadi sebahagian daripada kerajaan pusat pada 2018 bersama-sama DAP, Amanah dan Bersatu.Antara faktor yang disebut-sebut menjadi penghalang kepada PKR ialah kerana kegagalan parti itu mendapatkan undi Melayu daripada Barisan Nasional (BN).Penganalisis politik Mazlan Ali daripada UTM berkata, PKR harus sedar ia tidak mempunyai penyokong tegar seperti Umno.Katanya, PKR yang merupakan parti yang berasaskan bandar itu hanya mampu mendapat satu segmen pengundi sahaja iaitu penduduk bandar.Segmen itu katanya sama dengan yang direbut oleh DAP dan Amanah.“PKR bergantung kepada undi Cina yang membentuk 90% kumpulan participant itu. Di Melaka, apabila peratusan orang Cina turun undi kurang, PKR kalah teruk,” katanya kepada MalaysiaNow.Justeru, katanya PKR tidak boleh bercakap besar kerana parti tersebut tidak mampu bergerak solo dalam mana-mana pilihan raya.Sebelum ini, beberapa pimpinan PKR mahu parti mereka bergerak solo apabila kepimpinan Anwar dipertikaikan rakan komponen mereka.Sebaliknya, DAP dan Amanah mempunyai peluang untuk membentuk pakatan baru tanpa penyertaan PKR.Calon terdekat yang dilihat mampu menggantikan PKR ialah Muda yang memenangi satu kerusi pada PRN Johor.“Ada kebarangkalian, sebab Muda ialah parti berasaskan bandar. Sama sahaja coraknya. PKR pun tidak berapa suka dengan Muda kerana Muda ialah saingannya,” katanya.Pemerhati politik Mak Khuin Weng berkata, PKR mempunyai “niche” dengan segmen pengundi Cina pro-pembangkang yang tidak gemar kepada DAP.“Namun untuk jangka masa pendek, mereka perlu perjelaskan semula siapa ketua pembangkang sebenar sebagai satu strategi jika mereka perlu berpecah bagi perkasakan akar umbi masing-masing,” kata bekas wartawan itu kepada MalaysiaNow.Ini kerana Anwar yang diamanahkan jawatan itu gagal mempamerkan kemahiran kepimpinan yang baik untuk mengekalkan kesatuan pembangkang.Namun katanya, PH berisiko kehilangan Selangor sekiranya mereka berpecah.Mazlan berkata, ekoran kelemahan itu, PKR tidak boleh bersikap seperti “abang besar” dalam PH sepertimana Umno dalam Barisan Nasional (BN).“Mereka menang PRU lepas kerana membawa isu rakyat seperti rasuah, integriti dan 1MDB. Tetapi pada pandangan saya Anwar sudah ‘kehabisan gas’,” katanya.Mak pula berpendapat dalam PH, DAP dan PKR menjadi liabiliti kepada satu sama lain.“Politik ialah soal mencari titik sesuai yang mana mereka boleh melakukan kerja walaupun ada perbezaan.“Menukar PKR dengan Muda dan Warisan tiada beza dengan DAP dan PAS yang beberapa kali bersama dan bercerai sepanjang sejarah politik kita,” katanya.Mak yang pernah bertanding sebagai calon bebas pada PRU13 berkata, Muda dan Warisan masih belum teruji dalam isu-isu sensitif membabitkan orang Melayu dan Islam.“Di mana pendirian mereka akan menentukan sama ada mereka diterima atau tidak.“Sukar meramalkan masa depan parti-parti ini sehingga mereka memberikan pandangan terhadap isu-isu tersebut,” katanya.


Dr Mahathir tak percaya Anwar ada cukup sokongan

Dr Mahathir Mohamad mengatakan beliau tidak percaya Presiden PKR Anwar Ibrahim mempunyai cukup sokongan ahli Parlimen untuk menjatuhkan kerajaan Perikatan Nasional (PN), seminggu selepas bekas timbalannya itu membuat dakwaan.Mahathir yang mencipta rekod dunia apabila dilantik menjadi perdana menteri buat kali kedua pada usia 92, berkata ini bukan kali pertama ahli Parlimen Port Dickson itu melakukan dakwaan sedemikian.“Yelah, dia kata,” katanya dalam satu wawancara eksklusif bersama MalaysiaNow.“Tapi dia tak bagi nama. Dia kata kononnya bila dah jumpa Agong dia boleh bagi nama“Kepada kita tak boleh bagi nama. Tak bagi nama, saya tak percaya lah.”Anwar minggu lalu mendakwa sudah mempunyai sokongan “kukuh dan meyakinkan” daripada majoriti ahli Parlimen untuk menumbangkan kerajaan PN pimpinan Muhyiddin Yassin.Mahathir mengulangi kenyataannya sebelum ini bahawa Pejuang, parti barunya yang ditubuhkan pada Ogos bersama beberapa bekas ahli Parlimen yang dipecat daripada Bersatu tidak akan bersama dengan langkah Anwar kali ini.“Sekarang dia kata cukup bilang nak bentuk kerajaan pun saya tak termasuk,” katanya.Menurut Mahathir, sekiranya Pakatan Harapan (PH) mahu menggembalikan mandat rakyat pada Pilihan Raya Umum ke-14 (PRU14), beliau sepatutnya menjadi calon perdana menteri.“Pasal saya perdana menteri pada masa itu. Tapi mereka pilih untuk calonkan Anwar,” katanya.“Saya cadang saya nak jadi perdana menteri untuk enam bulan saja. Sebab saya ada kerja yang saya nak ‘perabis’. Saya minta enam bulan ja, itu pun ditolak.”PH yang terdiri daripada PKR, Bersatu, DAP dan Amanah menewaskan Barisan Nasional (BN) dipimpin Najib Razak pada 2018, dengan berkempen menggunakan skandal 1Malaysia Development Berhad (1MDB.Pada ketika itu Mahathir mengetuai PH yang sempat memerintah Malaysia selama 22 bulan.Sepanjang menjadi perdana menteri, Mahathir seringkali didesak pemimpin PKR dan segelintir pemimpin DAP agar meletakkan jawatan bagi memberi laluan kepada Anwar.Akhirnya pada Februari, Dr Mahathir meletakkan jawatan selepas PH hilang majoriti di Parlimen apabila Bersatu dan sekumpulan ahli Parlimen diketuai bekas timbalan presiden PKR, Mohamed Azmin Ali bertindak keluar dari gabungan itu.Muhyiddin Yassin akhirnya dilantik menjadi perdana menteri selepas majoriti ahli Parlimen dari Bersatu, Umno, PAS, GPS dan parti dari Sabah menyokongnya dalam gabungan Perikatan Nasional (PN).


Malaysia sertai prosiding undang-undang mengenai MH17

Malaysia akan mengambil bahagian dalam prosiding melalui Pertubuhan Penerbangan Awam Antarabangsa (ICAO) selaras dengan Konvensyen Chicago susulan tindakan undang-undang bersama yang dimulakan oleh kerajaan Australia dan Belanda berikutan nahas pesawat Malaysia Airlines (MAS) MH17 yang ditembak jatuh.Menurut kementerian pengangkutan (MOT) dalam kenyataan hari ini, kerajaan Malaysia mengulangi komitmennya terhadap proses kehakiman yang dijalankan secara telus di bawah undang-undang antarabangsa terhadap pihak yang bertanggungjawab dalam tragedi MH17 pada 2014. “Kerajaan Malaysia komited untuk menuntut keadilan bagi keluarga mangsa nahas termasuk 43 rakyat Malaysia yang menaiki pesawat itu,” menurut kenyataan tersebut.Pesawat MH17 dalam penerbangan dari Amsterdam ke Kuala Lumpur pada 17 Julai 2014 apabila ia ditembak jatuh di utara Ukraine, mengorbankan 298 orang di dalam pesawat berkenaan.Dilaporkan Australia dan Belanda telah memulakan tindakan undang-undang bersama terhadap Rusia melalui ICAO berikutan tragedi MH17 yang ditembak jatuh.Tindakan undang-undang oleh kedua-dua negara tersebut difailkan menerusi ICAO di bawah Artikel 84 Konvensyen Penerbangan Awam Antarabangsa. Justeru, Malaysia menggesa semua negara dan pihak yang terlibat memberi kerjasama sepenuhnya terhadap perbicaraan itu selaras dengan Resolusi Majlis Keselamatan Pertubuhan Bangsa Bersatu (UNSC) 2166 (2014).“Proses undang-undang yang menyeluruh mesti diteruskan dalam usaha mengheret pelaku jenayah tidak berperikemanusiaan ini ke muka pengadilan demi membela mangsa nahas MH17 dan keluarga mereka,” menurut kenyataan itu.Menurut MOT, Malaysia komited untuk memastikan proses perundangan berjalan dengan telus, boleh dipercayai dan konklusif.“Pendekatan Malaysia kekal bahawa segala kesimpulan mestilah dibuat berdasarkan bukti kukuh,” menurut kenyataan itu.


Sukarelawan muda sumbang tenaga perangi Covid-19

Kes harian Covid-19 di negara kita masih mencatatkan jumlah tinggi sekitar 6,000 hingga 7,000 setiap hari dengan kematian yang masih pada paras membimbangkan mendorong lebih ramai golongan muda menjadi sukarelawan bagi menjayakan Program Imunisasi Covid-19 Kebangsaan (PICK).Ini kerana hanya apabila imuniti kelompok dapat dicapai, kehidupan normal dapat dikembalikan seperti sebelum pendemik Covid-19 melanda.Menerusi Inisiatif Malaysia Vaccine Support Volunteer (MyVac) hasil kerjasama kementerian kesihatan, kementerian sains, teknologi dan inovasi (Mosti), kementerian belia dan sukan, kementerian pengajian tinggi serta Bulan Sabit Merah Malaysia (MRCS), sukarelawan diambil di seluruh negara bagi menyokong sistem logistik memerangi virus tersebut.Di bawah inisiatif ini, mereka yang berminat dan tidak bekerja, boleh menjadi sukarelawan dengan bayaran elaun RM50 sehari bagi meringankan keperluan tenaga kerja kementerian kesihatan sekaligus menjayakan PICK.MalaysiaNow sempat menemubual beberapa individu, yang bertugas sebagai sukarelawan bagi menyokong usaha kerajaan melawan wabak merbahaya ini di salah satu Pusat Pemberian Vaksin (PPV) di Lembah Klang.Hasni Ibrahim, 31, menyatakan beliau gembira dapat membantu meringankan beban petugas barisan hadapan serta memperoleh sedikit ilmu tentang dunia kesihatan.“Walaupun elaun yang diberi boleh dikatakan tidak seberapa, tapi saya dapat menghulurkan bantuan dari pendaftaran penerima vaksin dan memastikan kelancaran proses mereka menerima suntikan,” kata graduan Universiti Malaysia Sarawak (Unimas) itu kepada MalaysiaNow.Hasni yang masih menganggur ekoran kesukaran mendapatkan kerja di musim pandemik berkata, kewujudan sukarelawan MyVac juga membolehkan individu seperti beliau mendapat kerja serta membantu masyarakat.“Bagi saya inisiatif ini menguntungkan banyak pihak dan mempercepat proses pemberian vaksin untuk masyarakat,” kata pemuda asal Puchong itu.“Saya dibayar untuk menolong orang, membantu orang sudah tentu tugas yang amat mulia.”Hasni berkata antara tugas dilakukannya adalah mendaftar nama penerima vaksin mengikut tarikh temu janji mereka, memasukkan data peribadi individu tersebut sebelum dibenarkan bertemu doktor untuk proses pemeriksaan rekod kesihatan.Sementara itu, bagi Yuan Leong, 34, penyertaannya dalam MyVac adalah untuk menyalur khidmat membantu melawan wabak maut Covid-19.“Ini sebenarnya bukanlah pengorbanan besar sangat, tapi sekurang-kurangnya saya bersama-sama membantu membasmi penyakit ini, mungkin tidak banyak, tapi mana yang boleh bantu, saya buat,” katanya yang ditempatkan di PPV mega Axiata Arena kepada MalaysiaNow.Beliau sebelum ini bekerja sebagai pereka grafik sebelum ditamatkan perkhidmatan akibat gejala pandemik yang makin parah.Kini Leong ditugaskan di kaunter warga emas dan orang kelainan upaya PPV sejak mula berkhidmat awal April lalu.PICK dilaksanakan pada 24 Februari lalu, ia merupakan program pemvaksinan terbesar yang dilaksanakan kerajaan, sebagai satu pendekatan membendung penularan virus Covid-19.Setakat ini, sehingga 23 Jun lalu seramai 4,500 sukarelawan MyVac ditugaskan di 332 PPV manakala bakinya diletakkan dalam keadaan bersedia apabila lebih banyak PPV dibuka.Pada 19 Jun, Menteri Belia dan Sukan Reezal Merican berkata pihaknya menjangkakan lebih ramai sukarelawan MyVax diperlukan dalam usaha membantu kerajaan memastikan kelancaran proses vaksinasi.Perkara itu kerana lebih banyak PPV mega termasuk di luar bandar serta penempatan orang asli akan dibuka.PICK melepasi sasaran 300,000 dos suntikan sehari pada Isnin menjadikan jumlah pemberian vaksin Covid-19 setakat 5 Julai 2021 ialah 9,320,476 dos.


Penganut Kristian Sarawak syukur raikan Good Friday, Hari Easter dalam talian

Setiap kali Good Friday tiba, Grace Brandah akan menjalani hari itu dengan rutin ritual biasanya.Dia akan berpuasa sepanjang hari dan kemudian pergi ke gereja untuk misa malam.Namun, tahun ini sedikit berbeza, Covid-19 mengubah hari penganut Kristian seperti Grace.Grace tinggal di Kampung Mambong, di Kuching, Sarawak.Seperti beberapa negeri lain, Sarawak masih berada di bawah perintah kawalan pergerakan bersyarat (PKPB).Ini bermakna, prosedur operasi standard (SOP) ketat dan langkah-langkah kesihatan untuk membendung penyebaran Covid-19 juga dilaksanakan di negeri ini.Di zon hijau dan kuning, gereja-gereja dibenarkan untuk dibuka dengan kapasiti 50% dengan syarat pelaksanaan penjarakan fizikal sesama ahli kariah.Bagaimanapun, Kuching masih dikategorikan sebagai zon merah.Gereja di zon ini hanya membenarkan 20 orang untuk masuk ke dalam gereja pada satu-satu masa.Bilangan itu sangat kecil berbanding ribuan orang yang biasanya akan menghadiri misa Minggu Suci, kata Uskup Agung Kuching, Simon Poh kepada MalaysiaNow.Sebelum pandemik Covid-19 diumumkan, gereja Simon akan dipenuhi dengan kehadiran 3,000 hingga 4,000 orang bagi setiap misa yang dijalankan beliau.“Bahkan tempat letak kereta pun dipenuhi mereka yang datang untuk hadir dalam misa gereja,” katanya.Namun ketika ini, hampir kesemua ritual gereja digerakkan secara dalam talian.Misa dan ceramah disiarkan secara langsung ke rumah ahli kariah menggunakan aplikasi internet.Ketika hujung minggu bagi menyambut Hari Easter, kira-kira 25,000 hingga 30,000 ahli kariah mengikuti program acara misa gereja dalam talian.Minggu ini adalah Minggu Suci bagi penganut Kristian, ia dimulakan dengan Palm Sunday minggu lalu dan berakhir dengan Hari Easter yang jatuh pada hari ini, Simon menjangka kira-kira 70,000 jemaah akan mengikuti siaran langsung acara misa gerejanya di talian.Selain hanya 20 orang dibenarkan menghadiri acara misa secara fizikal, gereja juga harus dipantau bagi memastikan pematuhan ketat SOP kesihatan.“Walaupun tidak boleh berhimpun di gereja-gereja yang terletak di zon merah dan oren, 20 pemimpin gereja yang dilantik akan berdoa sepanjang Minggu Suci ini bagi mewakili kita semua, orang Sarawak, negara kita dan dunia sepanjang wabak global ini,” kata Simon.Penganut Kristian seperti Grace yang terpaksa mengikuti acara gereja dari rumah bagaimanapun tetap menyatakan syukur kerana teknologi banyak memudahkan ketika ini.Namun, hari semua orang boleh berhimpun dan berdoa beramai-ramai adalah hal yang paling dinantikan mereka.“Perasaan gembira adalah waktu dapat pergi acara misa dan penghormatan salib,” kata wanita berusia 24 tahun itu kepada MalaysiaNow.Terkurung sepanjang Minggu SuciDi Siburan, sebuah bandar kecil di Serian, Kampung Chupak dan Kampung Batu Gong terpaksa menjalani PKPD sejak 27 Mac lalu.Ia adalah perintah kawalan pergerakan paling ketat dengan pelaksanaan SOP larangan keluar dan masuk dari kawasan perumahan dan akan berakhir 9 April depan .Limping Ak Engki, ketua Kampung Batu Gong berkata ramai penduduk di kawasan itu kini menghadapi masalah kewangan yang besar.“Sepanjang Minggu Suci, PKPD ganggu kerja harian saya,” katanya kepada MalaysiaNow.“Saya tidak ada pekerja untuk bantu menuai hasil tanaman. Sekarang, dengan PKPD, apa yang boleh saya lakukan hanya tinggal di rumah.”Limping turut melahirkan rasa terkilan kerana liputan internet yang perlahan di kampung menyebabkan mereka tidak dapat menonton siaran langsung acara di gereja.“Biasanya kita kumpul di gereja untuk Good Friday dan kemudian Hari Easter,” katanya.“Sekarang, dengan PKPD ini, banyak gereja buat acara secara dalam talian, tetapi masalahnya, kawasan saya tak ada liputan internet.”Pakon Ak Amit dari Kampung Chupak berkata dia sedar PKPD yang dijalankan ketika ini adalah demi kebaikan penduduk kampung.Namun beliau juga arif bagaimana kesannya terhadap kehidupan seluruh penduduk kampung.“Kami dah tak boleh pergi pasar atau kerja,” katanya.“Pandemik ini betul-betul jejaskan kami yang bergantung dengan gaji harian.”


Jenazah Sakaran Dandai selamat dikebumikan

Jenazah bekas Yang di-Pertua Negeri Sabah Sakaran Dandai selamat dikebumikan di Makam Pahlawan, Masjid Negeri di Kota Kinabalu pada 11.50 pagi tadi.Van yang membawa jenazah Allahyarham tiba di makam berkenaan pada pukul 11.16 pagi bersama beberapa kakitangan hospital yang lengkap berpakaian peralatan perlindungan diri (PPE).Turut hadir, Yang di-Pertua Negeri Sabah Juhar Mahiruddin, Ketua Menteri Sabah Hajiji Noor, bekas ketua menteri Mohd Shafie Apdal dan beberapa orang kenamaan lain serta ahli keluarga Allahyarham.Sakaran, 91, yang merupakan Yang di-Pertua Negeri Sabah kelapan menghembuskan nafas terakhirnya di Hospital Gleaneagles di Kota Kinabalu pada pukul 5.30 pagi tadi, setelah lima hari dirawat di Unit Rawatan Rapi hospital itu akibat jangkitan Covid-19, sejak dimasukkan pada 18 Ogos lepas.


Perkhidmatan bas awam yang berkurangan menjadikan pengguna terpaksa menunggu lama

Pengguna bas di Lembah Klang yang bergantung dengan rangkaian perkhidmatan pengangkutan awam untuk bergerak mendapati mereka terpaksa berdepan masalah menunggu bas lebih lama dan pilihan bas yang kurang daripada sebelum ini susulan pengendali pengangkutan awam terpaksa menyesuaikan diri dengan sekatan yang dilaksanakan di bawah pelbagai tahap perintah kawalan pergerakan (PKP) sejak pandemik Covid-19 melanda tahun lalu.Ketika dihubungi MalaysiaNow, mereka berkata menunggu bas akan memakan masa lebih lama.Rani, 60, berkata tempoh menunggu minimum bas RapidKL di kawasan kejiranannya sekurang-kurangnya memakan masa setengah jam.“Anda mesti menunggu sekurang-kurangnya 30 minit jika terlepas bas,” tambahnya.“Saya sering menunggu sehingga satu jam kerana bas tidak hadir tepat pada waktunya.”Warga emas yang tinggal di Shah Alam itu berkata perjalanan dengan bas untuk bekerja di Petaling Jaya atau Kuala Lumpur kini menjadi satu yang menyukarkan dirinya dan yang tidak memiliki kereta sendiri.Menurutnya, banyak masa dihabiskan hanya untuk menunggu ketibaan bas.Pada waktu-waktu puncak, katanya, dia mungkin terpaksa menunggu hingga dua jam untuk sampai ke Kuala Lumpur jika trafik perlahan.Tinjauan MalaysiaNow di beberapa stesen bas mendapati bilangan bas yang beroperasi semakin berkurangan dengan masa menunggu lebih lama.Seorang lelaki berusia 50 tahun yang meminta untuk tidak dinamakan memberitahu MalaysiaNow dia menggunakan bas untuk bergerak di kawasan bandar secara berkala.Namun katanya, masalah yang dihadapinya adalah operasi bas di beberapa kawasan Lembah Klang tidak boleh dipercayai.“Kami hanya mempunyai akses untuk bas di sini, sedangkan di beberapa tempat orang boleh gunakan khidmat kereta api yang jauh lebih baik.“Sekarang ini, bas datang tak tepat waktu. Anggaran waktu ketibaan yang anda lihat di stesen bas tidak selalunya tepat.”Ini menjadikan kehidupan sangat mencabar bagi mereka yang mesti bergantung dengan bas untuk bergerak.Ketika dihubungi, jurucakap Rapid Bus Sdn Bhd, anak syarikat Prasarana Malaysia Bhd, sebuah syarikat yang menguruskan pengangkutan awam di negara ini berkata perkhidmatan dikurangkan di Lembah Klang kerana penurunan jumlah penumpang melebihi 60% sejak pertama kali perintah kawalan pergerakan (PKP) dilaksanakan Mac lalu.Osman Amir berkata hal ini menjadi sebab masalah masa menunggu lebih lama timbul.Operasi bas juga diperlahankan oleh sekatan jalan raya yang dijalankan di kawasan sempadan Lembah Klang bagi mengelakkan percubaan merentas daerah yang dilarang di bawah PKP.Osman mengakui pengurangan perkhidmatan memberi kesan kepada laluan bas di kawasan bandar namun beliau berkata perkhidmatan akan meningkat secara bertahap seiring peningkatan jumlah penumpang.Dia turut menambah pihaknya meningkatkan usaha untuk memastikan bas bergerak dari perhentian pertama berdasarkan jadual yang dirancang.“Sehingga April, rekod ketepatan waktu keseluruhan kami mencapai 88%,” katanya.Syarikat itu juga memperkenalkan aplikasi mudah alih yang disebut “Pulse by Prasarana” yang dapat membantu pelanggan merancang perjalanan.“Ini akan membolehkan mereka meminimumkan masa yang dihabiskan untuk menunggu bas, selain boleh mempertimbangkan pilihan perjalanan alternatif yang lain, dan juga boleh menjejaki bas yang bergerak di atas jalan,” katanya.Namun, dengan SOP yang lebih ketat dilaksanakan di bawah PKP ketika ini dengan pembatasan 50% kapasiti penumpang dalam pengangkutan awam selain kekerapannya yang turut dikurangkan, pengguna bas mungkin hanya perlu bertahan dan terpaksa menunggu lama – sekurang-kurangnya buat masa ini.


Lim Kok Wing meninggal dunia pada usia 75 tahun

Pengasas Limkokwing University of Creative Technology, Lim Kok Wing meninggal dunia hari ini pada usia 74 tahun.Lim yang mengasaskan universiti itu pada 1991 dimasukkan ke Hospital Pantai seminggu lalu.Khabar angin mengenai kematiannya tersebar sejak bulan lepas dan universiti itu berkata Lim terjatuh di rumahnya.“Kami terharu dengan ucapan takziah dan sokongan diberikan ramai dan meminta ruang untuk tanpa gangguan berkabung atas pemergiaan lelaki yang sangat kami hormati,” kata universiti itu dalam satu kenyataan.Lim merupakan seorang artis, pereka bentuk, usahawan dan dermawan diiktiraf kerajaan sebagai Bapa Pendidikan Inovasi dan Kreatif.Universitinya merupakan kolej swasta pertama dalam negara yang diiktiraf sebagai universiti, satu pengiktirafan yang diberikan pada 2002.Ia menjadi universiti penuh lima tahun kemudian pada 2007.Reputasi Lim dalam perhubungan awam memang cukup besar.Pada 1994, beliau membantu dalam kempen pendaftaran pengundi yang ternyata berjaya dalam pilihan raya umum bebas yang pertama di Afrika Selatan yang menyaksikan Kongres Kebangsaan Afrika (ANC) pimpinan Nelson Mandela mencapai kejayaan besar.Perdana menteri pada ketika itu Dr Mahathir Mohamad yang mengesyorkan kepada Mandela supaya menggunakan khidmat Lim untuk kempen pendaftaran pengundi secara besar-besaran yang menyaksikan daripada 20 juta pengundi yang layak, sembilan juta adalah buta huruf.


Wan Saiful kecam ‘bekas banduan’ Anwar guna pihak berkuasa tahan Muhyiddin, siasat Hadi

Wan Saiful Wan Jan mengecam beberapa siri tindakan terhadap pemimpin tertinggi Perikatan Nasional (PN), dengan mengatakan ini adalah cara Perdana Menteri Anwar Ibrahim untuk memastikan beliau kekal berkuasa tanpa semak dan imbang.
Wan Saiful, pemimpin Bersatu yang ditahan dan didakwa atas tuduhan rasuah bulan lepas, berkata tindakan menahan Pengerusi PN Muhyiddin Yassin serta menyiasat pemimpin PAS Abdul Hadi Awang adalah tidak mengejutkan.
“Anwar Ibrahim adalah seorang yang sebelum ini dihukum penjara atas kesalahan salah guna kuasa. Tidak pelik jika bekas banduan ini mengulang perangai lama apabila mendapat peluang duduk di atas singgahsana,” kata ahli Parlimen Tasek Gelugor, merujuk kepada sabitan rasuah terhadap Anwar sebelum ini.
Pada 1999, Anwar dijatuhi hukuman penjara enam tahun kerana menyalahgunakan kuasanya dengan mengarahkan pegawai atasan polis membuat pengakuan bertulis menafikan salah laku seksual yang dilakukan beliau.
Kenyataan Wan Saiful hadir ketika suhu politik negara semakin panas, dengan pemimpin pembangkang berkata kerajaan bertekad untuk melumpuhkan mereka menjelang pilihan raya negeri yang perlu diadakan tahun ini.
Wan Saiful, yang pernah mengetuai badan pemikir Institut Demokrasi dan Hal Ehwal Ekonomi atau Ideas, berkata rakyat Malaysia dan pemerhati asing mesti sedar bahawa "inilah Anwar yang sebenar".
“Tekanan yang Anwar kenakan kepada pembangkang adalah untuk melumpuhkan proses semak imbang. Nepotisme bermaharajalela dalam kerajaan Anwar.
“Anwar bukan seorang reformis. Dia seorang pendendam tua yang opportunis dan kuku besi.”
Beliau juga mempersoalkan tindakan polis menyiasat Hadi berhubung kenyataan beliau yang mahu menjatuhkan kerajaan, dengan berkata ia adalah perkara biasa dalam sistem demokrasi.
"Tidak ada yang salah dengan kenyataan itu.
“Dalam demokrasi Westminster kita, kerajaan boleh ditukar pada bila-bila masa."


Di mana Anwar, ahli keluarga bakal tarik perhatian dalam saman serangan seksual

Butiran di mana Anwar Ibrahim dan anak perempuan, dan cucu-cucunya pada hari yang didakwa bekas kakitangannya berlaku serangan seksual oleh presiden PKR itu tiga tahun lalu mungkin menjadi tumpuan utama dalam perbicaraan saman yang bakal berlangsung.Ia timbul susulan Muhammed Yusoff Rawther yang memfailkan saman pada Julai mengandungi butiran yang jelas dan mengejutkan mengenai insiden di kediaman Anwar yang terletak di Bukit Segambut, dengan tegas menafikan beberapa dakwaan ahli politik itu dalam pernyataan pembelaannya terhadap pertuduhan.Dalam jawapan terhadap pembelaan Anwar yang difailkan semalam, Yusoff mencabar kenyataan Anwar yang mengatakan ahli keluarganya termasuk anak perempuan dan cucu-cucunya turut berada di banglo tersebut ketika insiden itu didakwa berlaku.Yusoff dalam kenyataan pendakwaan berkata dia tiba di kediaman Bukit Segambut sekitar 3 petang pada 2 October 2018, selepas diarahkan menyerahkan sendiri draf ucapan yang akan disampaikan Anwar bagi acara peringatan mengenai Mahatma Gandhi pada malamnya.Yusoff mendakwa tidak berapa lama selepas masuk ke ruang perpustakaan rumah tersebut, ahli politik itu cuba melakukan tindakan seksual terhadapnya.Dalam pernyataan pembelaannya bulan lalu, Anwar menolak semua tuduhan, mengatakan beliau sibuk melayani anak keduanya, Nurul Nuha dan anak-anaknya selain beberapa orang kawannya antara pukul 2 petang dan 6 petang di rumahnya, sejurus selepas tiba dari Port Dickson untuk berkempen sebagai calon Pilihan Raya Kecil Port Dickson mewakili Pakatan Harapan.Yusoff dalam jawapan balasnya berkata selain daripada kenyataan Anwar yang dijadualkan berada di Port Dickson pada sebelah pagi, semua dakwaan lain mesti dibuktikan.Dalam samannya, Yusoff, 28, memohon deklarasi mahkamah bahawa pemimpin PKR itu melakukan serangan seksual tersebut, selain menuntut ganti rugi umum, teladan dan teruk termasuk kos sesi terapi yang sedang dihadirinya.Yusoff pertama kali membuat tuduhan terhadap Anwar dalam sebuah akuan bersumpah pada November 2019.Sebuah laporan polis juga turut dibuat susulan pengakuan tersebut yang kemudian disusuli beberapa minggu siasatan dijalankan Bukit Aman di bawah Seksyen 354 Kanun Keseksaan yang meliputi jenayah kekerasan dan cabul.Sepanjang siasatan, polis turut melakukan ujian poligraf terhadap Yusoff selama empat jam di Bukit Aman.Bagaimanapun Anwar menolak untuk menjalani ujian tersebut.Anwar dalam pembelaannya, menuduh Yusoff bekerjasama dengan beberapa individu “tidak dikenali” bagi menjatuhkan beliau menjelang peralihan kuasa dari Dr Mahathir Mohamad sebagai perdana menteri.Anwar kemudian turut mempertikaikan waktu kejadian yang didakwa Yusoff dan pemfailan saman yang dilakukan pada Julai, mengatakan ketika itu berlaku krisis politik di mana beliau “ada kemungkinan” menjadi perdana menteri.Beliau merujuk peletakan jawatan Muhyiddin Yassin sebagai perdana menteri yang mencetuskan kelompongan kuasa pada Ogos di mana ahli-ahli Parlimen Pakatan Harapan menamakan Anwar sebagai calon bagi jawatan nombor satu negara itu.Anwar juga turut berkata Yusoff mempunyai masalah disiplin dan menyalahgunakan dana kakitangan kanannya, di mana ia ditolak Yusoff dengan menyifatkannya “sama sekali tidak munasabah, tidak berasas, direka palsu dan salah”.Yusoff kemudian berkata samannya itu tidak bermotifkan politik atau “sengaja dirancang” untuk merosakkan kerjaya politik Anwar.“Landskap politik di Malaysia adalah tidak menentu terutamanya perebutan dalaman parti dan pertukaran kepemimpinan.“Plaintif tidak boleh diharapkan untuk berduduk diam dan kononnya menunggu untuk suatu peluang yang sempurna bagi memfailkan tindakannya,” katanya sambil menambah dirinya tidak memiliki sebarang hubungan kontak atau kenalan dengan mana-mana individu yang dituduh cuba menghalang kebangkitan politik Anwar.Yusoff juga mempersoalkan kegagalan Anwar untuk membuat tindakan susulan berhubung ancaman pada Januari 2020 yang mahu membuat saman malu terhadapnya ekoran dakwaan serangan seksual tersebut.“Defendan mempunyai setiap peluang untuk membawa tindakan saman terhadap plaintif sebelum pemfailan tindakan plantif terhadap defenda, namun defendan takut untuk berbuat demikian dan/atau gagal berbuat demikian,” katanya.


Putrajaya jelaskan tindakan batal ordinan darurat mengikut prosedur Perlembagaan

Perdana Menteri Muhyiddin Yassin berkata kerajaan sudah mengikut semua prosedur Perlembagaan dan peruntukan undang-undang yang ada sebelum mengumumkan pembatalan ordinan-ordinan darurat pada Isnin lalu, susulan kenyataan Istana Negara hari ini mendakwa tindakan tersebut telah mengabaikan peranan Agong sebagai ketua utama negara.“Kerajaan berpandangan semua tindakan yang diambil ini adalah teratur dan selaras dengan peruntukan undang-undang dan Perlembagaan Persekutuan.“Perdana menteri menekankan bahawa dalam menjalankan tugas dan tanggungjawab beliau, adalah penting untuk beliau bertindak mengikut lunas undang-undang dan perlembagaan” kata Pejabat Perdana Menteri (PMO) dalam sebuah kenyataan bagi menjelaskan keputusan untuk mengumumkan keputusan untuk tidak melanjutkan perintah darurat melangkaui 1 Ogos depan.Dalam kenyataan Istana Negara hari ini yang menyebabkan timbulnya tohmahan “derhaka” daripada pembangkang terhadap Muhyiddin, Yang di-Pertuan Agong Sultan Abdullah Sultan Ahmad Shah menzahirkan duka cita terhadap tindakan kerajaan mengumumkan pematalan ordinan darurat tanpa perkenan baginda, mengatakan perkara tersebut perlu dibahaskan oleh ahli-ahli Parlimen terlebih dahulu.Kenyataan PMO itu bagaimanapun menjelaskan beberapa mesyuarat dan keputusan yang diambil sebelum pengumuman di Dewan Rakyat pada 2 Julai lalu oleh Menteri Undang-Undang Takiyuddin Hassan.Katanya, kerajaan telah mengambil maklum dan mempertimbangkan gesaan Agong dan Raja-Raja Melayu bulan lalu yang menggesa perintah darurat tidak dilanjutkan dan sidang Parlimen perlu diadakan semula secepat mungkin.Kenyataan tersebut berkata mesyuarat Kabinet pada 21 Julai lalu memutuskan supaya sidang khas Dewan Rakyat akan diadakan selepas persetujuan Agong selain dua lagi keputusan mesyuarat.“Kedua, jemaah menteri tidak akan menasihati Yang di-Pertuan Agong untuk membuat Proklamasi Darurat baru setelah darurat sedia ada tamat pada 1 Ogos 2021.“Ketiga, oleh kerana darurat tidak akan disambung, Jemaah Menteri memutuskan untuk menasihati Yang di-Pertuan Agong untuk membatalkan semua ordinan darurat yang dimasyhurkan oleh Baginda Tuanku sepanjang tempoh darurat berkuat kuasa,” kata kenyataan PMO itu lagi.Sehari selepas itu, katanya, Pejabat Perdana Menteri telah menerima deraf Ordinan Darurat (Pembatalan) 2021 yang disediakan oleh Jabatan Peguam Negara. Ordinan ini memperuntukkan semua ordinan darurat yang dimasyhurkan oleh Yang di-Pertuan Agong dibatalkan berkuatkuasa pada 21 Julai 2021.Pada 23 Julai 2021, perdana menteri telah mengutuskan warkah kepada Yang di-Pertuan Agong untuk menyembah maklum nasihat jemaah menteri supaya ordinan-ordinan darurat berkenaan dibatalkan dan memohon limpah perkenan Agong mengenainya.Pada 24 Julai, the Agong telah menitahkan menteri undang-undang dan peguam negara mengadap untuk memberikan penjelasan terperinci mengenai nasihat tersebut.Ketika mesyuarat pada hari pertama, PMO berkata semua ordinan darurat telah dibentang di atas meja Dewan Rakyat selaras dengan peruntukan Perkara 150 (3) Perlembagaan Persekutuan.“Namun, Ahli-Ahli Parlimen pembangkang telah mendesak supaya Dewan Rakyat mengungkaikan ordinan darurat yang telah dimasyhurkan oleh Yang di-Pertuan Agong.“Susulan itu, menteri Undang-Undang telah memaklumkan kepada ahli-ahli Dewan Rakyat bahawa kerajaan, iaitu jemaah menteri, telah membuat keputusan untuk membatalkan ordinan-ordinan darurat berkenaan.“Ini adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus.” tambah PMO.Katanya, pemakluman oleh Takiyuddin tersebut telah menimbulkan persoalan mengenai status perkenan Agong ke atas Ordinan Darurat (Pembatalan) 2021, menyebabkan Muhyiddin telah memohon mengadap Agong pada tengahari 27 Julai bagi menjelaskan kedudukannya.“Pada sesi menghadap ini, perdana menteri telah sekali lagi memberikan nasihat Jemaah Menteri mengenai pembatalan ordinan-ordinan darurat tersebut serta membuat penjelasan atas kekeliruan yang cuba ditimbulkan oleh pembangkang dalam sidang Dewan Rakyat.“Perdana menteri juga telah menyembah maklum pandangan Kerajaan bahawa kesemua ordinan darurat tersebut tidak perlu diungkaikan oleh Parlimen memandangkan Jemaah Menteri telah pun menasihati Yang di-Pertuan Agong untuk membatalkannya,” kata kenyataan itu lagi, sambil menambah sidang Parlimen yang berlangsung adalah mesyuarat khas yang diadakan di bawah Peraturan Mesyuarat 11 (3) Peraturan Mesyuarat Dewan Rakyat yang agendanya adalah penerangan menteri dan tiada sebarang usul untuk mengungkai ordinan darurat.“Oleh sebab itu, jemaah menteri telah memutuskan untuk menasihati Yang di-Pertuan Agong untuk membatalkan ordinan darurat sebelum mesyuarat khas Parlimen bermula,” tambah PMO.


Kes rasuah Guan Eng: Permohonan dapatkan perbualan WhatsApp didengar 1 Mac

Mahkamah Sesyen hari ini menetapkan 1 Mac depan untuk mendengar permohonan pembelaan bagi mendapatkan laporan forensik perbualan WhatsApp antara dua ahli perniagaan, membabitkan pemberian wang RM2 juta kepada bekas ketua menteri Pulau Pinang Lim Guan Eng.
Dua ahli perniagaan itu ialah G. Gnanaraja dan Pengarah syarikat Consortium Zenith Construction Sdn Bhd (CZCSB) Zarul Ahmad Mohd Zulkifli.
Hakim Azura Alwi menetapkan tarikh itu selepas peguam Gobind Singh Deo memaklumkan kepada mahkamah bahawa pihaknya memohon untuk mendapatkan nota keterangan berkaitan kes tipu membabitkan Gnanaraja di Mahkamah Sesyen Shah Alam, bagi menyokong permohonan anak guamnya untuk mendapatkan laporan forensik perbualan WhatsApp berkenaan.
Menurut Gobind, pihaknya sebelum ini telah memohon kepada Mahkamah Shah Alam untuk mendapatkan nota keterangan itu tetapi ia ditolak oleh mahkamah.
“Oleh itu, kami menjelaskan sekali lagi kepada mahkamah (Shah Alam) pentingnya untuk mendapatkan nota berkenaan. Kami dimaklumkan nota keterangan itu akan diberikan oleh mahkamah dalam tempoh dua minggu. Oleh itu, kami mohon pendengaran permohonan hari ini untuk mendapatkan laporan forensik ditangguhkan sementara menunggu nota keterangan diperolehi,” katanya.
Timbalan Pendakwa Raya Wan Shaharuddin Wan Ladin tidak membantah permohonan untuk menangguhkan prosiding hari ini.
Terdahulu, Gobind memberitahu mahkamah, nota keterangan itu mengandungi keterangan saksi pendakwaan, Azli Adam, yang ketika itu Naib Presiden Kanan, Kewangan dan Perkhidmatan Korporat CZCSB, berhubung pemberian wang RM2 juta yang didakwa berbeza dengan keterangan di mahkamah ini dalam kes Lim membabitkan projek terowong dasar laut dan pembinaan jalan utama di Pulau Pinang.
"Semasa perbicaraan di Mahkamah Shah Alam, saksi itu (Azli) menyatakan baucar pembayaran wang RM2 juta bertarikh 17 Ogos 2017 diberikan kepada pihak ketiga bagi tujuan tertentu yang tiada kena mengena dengan Lim sedangkan saksi pendakwaan ke-28 itu memberi keterangan di mahkamah ini bahawa wang berkenaan diberikan kepada Lim.
"Kedua-dua kes membabitkan saksi sama dan baucar pembayaran serta cek sama. Oleh itu, kami perlu mendapatkan salinan nota keterangan daripada Mahkamah Shah Alam kerana saksi ini tidak bercakap benar," kata peguam itu.
Lim, 62, kini dibicarakan atas pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek berkenaan dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di Kuala Lumpur pada Mac 2011.
Lim juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.